text:
Isahluko Sesithandathu
Baphi Abafileyo?
Kwenzeka ntoni kuthi xa sisifa?
Kutheni sisifa?
Ngaba bekuya kukhuthaza ukwazi inyaniso ngokufa?
1-3. Yiyiphi imibuzo abayibuzayo abantu ngokufa, yaye ziziphi iimpendulo ezinikelwa ziinkonzo ezahlukahlukeneyo?
LE YIMIBUZO ababekade bezibuza yona abantu kangangamawaka eminyaka. Kwaye ibalulekile, kuba sonke, enoba singoobani okanye sihlala phi, sinomdla wokuzazi iimpendulo zayo.
2 Kwisahluko esingaphambili, siye saxubusha indlela idini lentlawulelo likaYesu Kristu eliyivule ngayo indlela yokufumana ubomi obungunaphakade. Sikwafunde nokuba iBhayibhile ithi ‘ukufa akusayi kubakho’ kwixesha elizayo. (ISityhilelo 21:4) Kodwa ke, okwangoku sisafa. UKumkani uSolomon osisilumko wathi: “Abaphilayo bayazi ukuba baya kufa.” (INtshumayeli 9:5) Senza wonke umzamo wokuba siqhubeke siphila. Kwangaxeshanye, sifun’ ukwazi ngoko kuza kwenzeka kuthi xa sisifa.
3 Siba buhlungu gqitha xa sifelwa ngabo sibathandayo. Yaye sisenokubuza ukuba: ‘Kwenzeka ntoni kubo? Ngaba beva ubuhlungu? Ngaba basijongile ukuze basilondoloze? Ngaba sinako ukubanceda? Ngaba siya kuze sibabone kwakhona?’ Ehlabathini lonke iinkonzo zinikela iimpendulo ezahlukeneyo kule mibuzo. Ezinye zithi ukuba wenza izinto ezilungileyo uza kuya ezulwini, kodwa ukuba wenza izinto ezimbi uza kuthuthunjiswa emlilweni. Kanti ezinye iinkonzo zifundisa ukuba xa abantu besifa baphila kwelemimoya kunye nookhokho babo. Ezinye zifundisa ukuba abafileyo baya kummandla ongaphantsi komhlaba ukuze bagwetywe baze ke bazalwe ngokutsha benomzimba owahlukileyo.
4. Yiyiphi ingcamango ezinayo iinkonzo ezininzi ngokuphathelele ukufa?
4 Phawula ukuba iimfundiso zazo zonke ezi nkonzo zinengcamango enye yokuba—kukho inxalenye ethile yethu eqhubeka iphila emva kokufa komzimba. Phantse zonke iinkonzo, ezamandulo nezanamhlanje, zifundisa ukuba ngandlel’ ithile siqhubeka siphila ngonaphakade, sikwazi ukubona, ukuva nokucinga. Kodwa kungenzeka njani oko? Kaloku ukubona nokucinga kwethu kuxhomekeke engqondweni. Yaye xa sisifa, ingqondo iyayeka ukusebenza. Ngoko ukukholelwa ukuba abafileyo basenazo iinkumbulo neemvakalelo bekuya kufana nokuzikhohlisa ngokuthi ingqondo yabo isaphila ngandlel’ ithile engummangaliso.
KWENZEKA NTONI NGOKWENENE EKUFENI?
5, 6. Yintoni efundiswa yiBhayibhile ngemeko yabafileyo?
5 UYehova uyayazi into eyenzekayo ekufeni, kuba nguye odale ingqondo. ILizwi lakhe iBhayibhile liyayichaza imeko yabafileyo. Lichaza ngokucacileyo ukuba: Xa umntu esifa, kuphelile ngaye. Ukufa kusisichasi sokuphila. Abafileyo ababoni, abeva yaye abakwazi kucinga. Akukho nokuba ibe nye inxalenye yethu eqhubeka iphila emva kokufa komzimba. Asinamphefumlo okanye umoya ongafiyo. *
6 Emva kokuba uSolomon ethe abaphilayo bayazi ukuba baza kufa, waqhubeka wathi: “Kodwa abafileyo, abazi nto konke konke.” Yaye wakugxininisa oko ngokuthi abafileyo abanalo uthando okanye intiyo, yaye “akukho msebenzi nakuyila nakwazi nakulumka [engcwabeni].” (INtshumayeli 9:5, 6, 10) Ngokufanayo, iNdumiso 146:4 ithi xa umntu esifa, “ziyatshitsha iingcamango zakhe.” Siyafa yaye akukho nxalenye yethu iqhubeka iphila emva kokufa komzimba wethu. Ubomi bethu bufana nomlilo wekhandlela. Xa ucinyiwe, akukho ndawo uya kuyo. Uyaphela ungabikho.
OKO KWATHETHWA NGUYESU NGOKUFA
7. UYesu wakufanisa nantoni ukufa?
7 UYesu Kristu wakha wathetha ngemeko yabafileyo. Wakwenza oko xa wayebhekisela ekufeni komhlobo wakhe uLazaro. UYesu wathi kubafundi bakhe: “ULazaro umhlobo wethu uye kuphumla.” Abafundi babecinga ukuba uYesu wayethetha ukuba uLazaro ulele ubuthongo, ngenxa yokugula. Babephazama. UYesu wacacisa ngelithi: “ULazaro ufile.” (Yohane 11:11-14) Phawula ukuba uYesu wakufanisa ukufa nokuphumla kunye nokulala. ULazaro wayengekho sezulwini okanye esihogweni somlilo. Wayengekho kunye neengelosi okanye ookhokho bakhe. Wayengazalwanga ngokutsha engomnye umntu. Wayephumle ekufeni, oku komntu olele ubuthongo obunzulu engaphuphi nokuphupha. Zikho nezinye izibhalo ezifanisa ukufa nokulala. Ngokomzekelo, xa umfundi uStefano waxulutywa ngamatye wafa, iBhayibhile ithi “walala ekufeni.” (IZenzo 7:60) Nompostile uPawulos wabhala ngabathile ababephila ngexesha lakhe abaye ‘balala’ ekufeni.—1 Korinte 15:6.
8. Sazi njani ukuba yayingeyonjongo kaThixo ukuba abantu bafe?
8 Ngaba yayiyinjongo kaThixo ukuba abantu bafe? Akunjalo tu kwaphela! UYehova wabadala abantu ngenjongo yokuba baphile ngonaphakade emhlabeni. Njengoko sifundile ngaphambilana kule ncwadi, uThixo wasibeka isibini sokuqala esingabantu kwiparadesi entle. Wasinika impilo egqibeleleyo. UYehova wayesinqwenelela okuhle kodwa. Ngaba ukho umzali onothando onokufuna ukuba abantwana bakhe beve intlungu yokwaluphala nokufa? Ngokuqinisekileyo akakho! UYehova wayebathanda aba bantwana bakhe yaye wayefuna banandiphe ulonwabo ngonaphakade emhlabeni. Xa ichaza injongo yakhe ngabantu, iBhayibhile ithi: ‘UYehova ubeke ixesha elingenammiselo entliziyweni yabo.’ (INtshumayeli 3:11) UThixo wasidala sanomnqweno wokufuna ukuphila ngonaphakade. Yaye ulenzile ilungiselelo lokuba uzaliseke loo mnqweno.
ISIZATHU SOKUBA ABANTU BAFE
9. Nguwuphi umyalelo uYehova awawunika uAdam, yaye kutheni kwakungekho nzima ukuwuthobela?
9 Ngoko ke, kutheni abantu besifa? Ukuze sifumane impendulo, simele sihlolisise oko kwenzekayo ngexesha kwakusekho indoda enye nomfazi omnye kuphela emhlabeni. IBhayibhile ithi: “UYehova uThixo wantshulisa emhlabeni yonke imithi enqwenelekayo emehlweni nelungele ukudliwa.” (Genesis 2:9) Kodwa wanikela umyalelo omnye nje kuphela. UYehova wathi kuAdam: “Kuyo yonke imithi yomyezo ungadla wanele. Kodwa wona umthi wokwazi okulungileyo nokubi uze ungadli kuwo, kuba mhla uthe wadla kuwo uya kufa ngokuqinisekileyo.” (Genesis 2:16, 17) Kwakungekho nzima ukuthobela lo myalelo. Kwakukho imithi emininzi ababenokutya kuyo uAdam noEva. Kodwa eli yayilithuba elikhethekileyo lokuba babonise umbulelo wabo kuLowo wayebanike yonke into ababenayo, kuquka ubomi obufezekileyo. Yaye ukuthobela kwabo kwakuya kubonisa nento yokuba babelihlonela igunya loYise wasezulwini yaye belufuna nolwalathiso lwakhe lothando.
10, 11. (a) Kwenzeka njani ukuba isibini sokuqala esingabantu singamthobeli uThixo? (b) Kutheni le nto ukungathobeli kuka-Adam noEva kwakungumbandela onzulu kakhulu?
10 Ngelishwa, eso sibini sokuqala sakhetha ukungamthobeli uYehova. Esebenzisa inyoka, uSathana wabuza uEva wathi: “Utshilo ngokwenene na uThixo ukuba nize ningadli kuyo yonke imithi yomyezo?” UEva waphendula wathi: “Kwiziqhamo zemithi yomyezo singadla. Kodwa mayela nokudla kwiziqhamo zomthi osemyezweni phakathi, uThixo uthe, ‘Nize ningadli kuzo, ningazichukumisi, ukuze ningafi.’”—Genesis 3:1-3.
11 USathana wathi: “Ngokuqinisekileyo anisayi kufa. Kuba uThixo uyazi ukuba mhla nithe nadla kuzo aya kuvuleka amehlo enu nize nibe njengoThixo, nazi okulungileyo nokubi.” (Genesis 3:4, 5) USathana wayefuna uEva akholelwe ukuba wayeza kuzuza okuthile ngokutya kwakhe kweso siqhamo babeyalelwe ukuba bangasityi. Wamqiqisa ngelithi, wayeza kukwazi ukuzigqibela ngokwakhe ukuba kukuphi okulungileyo nokubi; wayeza kuba nelungelo lokwenza nantoni na ayifunayo. Kwakhona uSathana wathi uYehova wayexoka ngokuthi babeza kufa xa betye kweso siqhamo. UEva wamkholelwa uSathana. Ngoko wathatha esinye sezo ziqhamo waza wasitya. Emva koko wanika nomyeni wakhe, naye watya. Babengenzi ngokungazi. Babesazi ukuba babesenza kanye oko uThixo wayebaxelele ukuba bangakwenzi. Ngokutya kwabo kweso siqhamo, baphula ngabom umyalelo olula nosengqiqweni. Babonisa ukumdelela kwabo uYise wasezulwini negunya lakhe. Ukungamhloneli kwabo ngaloo ndlela uMdali wabo onothando kwakungathetheleleki kwaphela!
12. Nguwuphi umzekelo onokusinceda siqonde indlela awavakalelwa ngayo uYehova xa uAdam noEva bamchasayo?
12 Singakuzekelisa ngolu hlobo oku: Ungavakalelwa njani ukuba ukhulisa uze unyamekele unyana okanye intombi ize yona ingakuthobeli ngendlela ebonisa ukuba ayikuhloneli yaye ayikuthandi? Ubuya kuba buhlungu gqitha. Ngoko khawuyithelekelele indlela amele ukuba waba buhlungu ngayo uYehova xa uAdam noEva bamchasayo.
13. UYehova wathi kuza kwenzeka ntoni kuAdam ekufeni kwakhe, yaye kuthetha ukuthini oko?
13 UYehova wayengenasizathu sakubayeka baphile ngonaphakade uAdam noEva abangathobeliyo. Bafa, kanye njengokuba wayetshilo. Kwaphela tu ngabo, ababikho. Abazange badlulele kummandla womoya. Oku sikwazi ngenxa yoko uYehova wamxelela kona uAdam emva kokungathobeli kwakhe. UThixo wathi: ‘Uya kubuyela emhlabeni, kuba uthatyathwe kuwo. Ngokuba uluthuli, uya kubuyela kwaseluthulini.’ (Genesis 3:19) UThixo wayemenze uAdam ngothuli lomhlaba. (Genesis 2:7) Ngaphambi koko, uAdam wayengekho. Ngoko xa uYehova wathi uAdam wayeza kubuyela eluthulini, wayethetha ukuba uza kuphinda angabikho. Wayengazi kuphila, wayeza kufana nje nothuli enziwe ngalo.
14. Kutheni sisifa?
14 UAdam noEva ngebesaphila nanamhlanje, kodwa bafa ngenxa yokuba bakhetha ukungamthobeli uThixo baza bona. Isizathu sokuba sife sikukuba isono sika-Adam kunye nokufa ziye zasulela yonke inzala yakhe. (Roma 5:12) Isono sifana nesifo esibi esingaphephekiyo sonke esizalwa sinaso. Ekugqibeleni sibangela ukufa, okusisiqalekiso. Ukufa kulutshaba, akungomhlobo. (1 Korinte 15:26) Simele sibe nombulelo omkhulu ngokulungiselela kukaYehova intlawulelo yokusihlangula kolu tshaba loyikekayo!
KUYANCEDA UKWAZI INYANISO NGOKUFA
15. Kutheni kukhuthaza ukwazi inyaniso ngokufa?
15 Kuyakhuthaza ukwazi oko iBhayibhile ikufundisayo ngemeko yabafileyo. Njengoko sibonile, abafileyo abeva zintlungu. Akukho sizathu sakuboyika, kuba abanakusenzakalisa. Akukho nto sinokubanceda ngayo, nabo akukho nto banokusinceda ngayo. Asinakuthetha nabo, nabo abanakuthetha nathi. Iinkokeli ezininzi zonqulo ziye zixoke zithi zingabanceda abo bafileyo, yaye abantu abakukholelwayo oko bazinika imali. Kodwa ukwazi inyaniso kuyasikhusela ekukhohlisweni ngabo bafundisa ubuxoki obunjalo.
16. Ngubani oye waphembelela iimfundiso zeenkonzo ezininzi, yaye ngayiphi indlela?
16 Ngaba unqulo lwakho luyavumelana noko kufundiswa yiBhayibhile ngemeko yabafileyo? Iinkonzo ezininzi azivumelani nayo. Ngoba? Ngenxa yokuba iimfundiso zazo ziye zaphenjelelwa nguSathana. Usebenzisa unqulo lobuxoki ukuze enze abantu bakholelwe ukuba emva kokufa komzimba, baza kuqhubeka bephila kummandla womoya. Le yinxalenye yobuxoki obusetyenziswa nguSathana ngenjongo yokudedisela abantu kude noYehova uThixo. Ukwenza njani oko?
17. Kutheni imfundiso yokuthuthunjiswa ngonaphakade isisigculelo kuYehova?
17 Njengoko kuchaziwe ngaphambili, ezinye iinkonzo zifundisa ukuba abantu abenza izinto ezimbi baza kuthuthunjiswa emlilweni ngonaphakade xa befile. Le mfundiso isisigculelo kuThixo. UYehova nguThixo onothando yaye ebengenakuze avise abantu intlungu elolo hlobo. (1 Yohane 4:8) Ungavakalelwa njani ngomntu owohlwaya umntwana ongathobeliyo ngokuthi afake izandla zakhe emlilweni? Ngaba ungamhlonela umntu onjalo? Ungaba nawo na kwaumdla wokufuna ukumazi? Ngokuqinisekileyo akunjalo! Mhlawumbi ubungade uthi ukhohlakele gqitha loo mntu. Kodwa, uSathana ufuna sikholelwe ukuba uYehova uthuthumbisa abantu emlilweni ngonaphakade—kangangamawaka ezigidi zeminyaka!
18. Ukunqulwa kwabafileyo kusekelwe kubuphi ubuxoki obufundiswa zezinye iinkonzo?
18 Ezinye iinkonzo uSathana uziphembelela ukuba zifundise ukuba abantu abafileyo baba zizinyanya ezimele zihlonelwe zize zizukiswe ngabaphilayo. Zifundisa ukuba ezi zinyanya zinokuba ngabahlobo bethu abanamandla okanye zibe ziintshaba ezoyikekayo. Abantu abaninzi bayabukholelwa obu buxoki. Bayaboyika abafileyo, babazukise baze babanqule. Kodwa yona iBhayibhile ifundisa ukuba abafileyo balele, yaye nguMdali wethu, uYehova uThixo wenyaniso kuphela esifanele simnqule.—ISityhilelo 4:11.
19. Ukwazi inyaniso ngokufa kuya kusinceda ukuba siqonde yiphi enye imfundiso yeBhayibhile?
19 Ukwazi inyaniso ngabafileyo kuya kukukhusela ukuba ungalahlekiswa bubuxoki obufundiswa ziinkonzo zonqulo. Kwakhona kuya kukunceda ukuba uqonde nezinye iimfundiso zeBhayibhile. Ngokomzekelo, xa uqonda ukuba abantu abadluleli kummandla womoya xa besifa, uya kusiqonda ngakumbi isithembiso sokuphila ngonaphakade kumhlaba oyiparadesi.
20. Nguwuphi umbuzo esiza kuwuhlolisisa kwisahluko esilandelayo?
20 Mandulo, indoda elilungisa uYobhi, yabuza yathi: “Ukuba indoda eyomeleleyo iyafa ngaba inokuphila kwakhona?” (Yobhi 14:14) Ngaba umntu ongaphiliyo olele ekufeni unokuphinda aphile kwakhona? Kukhuthaza ngokwenene oko iBhayibhile ikufundisayo ngalo mbandela, njengoko uza kubona kwisahluko esilandelayo.
^ isiqe. 5 Ukuze ufumane inkcazelo ngegama elithi “umphefumlo” nelithi “umoya,” nceda ubone iSihlomelo, kwiphepha 208-11.
Funda Okungakumbi
Yintoni Isihogo? Ngaba Yindawo Yokuthuthunjiswa Ngonaphakade?
Ngaba abantu abangalunganga bohlwaywa esihogweni somlilo? Ngaba isihogo sisohlwayo sesono? Funda iimpendulo ezisuka eBhayibhileni zale mibuzo.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
20 Wahlabela mgama uYehova ethetha kuMoses, esithi:
2 “Yithi koonyana bakaSirayeli, ‘Nawuphi na umntu koonyana bakaSirayeli, naye nawuphi na umphambukeli ophambukele kwaSirayeli, othe wanikela nayiphi na yenzala yakhe kuMoleki,+ makabulawe afe. Abantu belizwe eli bafanele bamgibisele ngamatye afe.
3 Ke mna ndiya kumchasa loo mntu, ndize ndimnqumle phakathi kwabantu bakowabo,+ kuba eyinikele kuMoleki inxalenye yenzala yakhe ukuze ayenze inqambi indawo yam engcwele+ aze alihlambele igama lam elingcwele.+
4 Ukuba bathe abantu belizwe elo bawafihla ngabom amehlo abo kuloo mntu ekunikeleni kwakhe nayiphi na inxalenye yenzala yakhe kuMoleki, abambulala,+
5 ngoko ke, mna, ndomchasa ngokuqinisekileyo loo mntu nentsapho yakhe,+ ndize ngenene ndimnqumle phakathi kwabantu bakowabo, yena nabo bonke abamthelelayo ekubeni neentlobano zokuziphatha okubi+ noMoleki.
6 “‘Wona umphefumlo othe waphethukela kwabaneshologu+ nakubaxeli-ziganeko kwangaphambili+ ukuze ube neentlobano zokuziphatha okubi kunye nabo, ndowuchasa ngokuqinisekileyo loo mphefumlo ndize ndiwunqumle phakathi kwabantu bakowawo.+
7 “‘Zingcwaliseni nibe ngcwele,+ ngokuba ndinguYehova uThixo wenu.
8 Yaye nize niyigcine imimiselo yam, niyenze.+ NdinguYehova oningcwalisayo.+
9 “‘Ukuba uthe nawuphi na umntu waqalekisa uyise nonina,+ makabulawe afe.+ Nguyise nonina abo abaqalekisileyo. Igazi lakhe liphezu kwakhe.+
10 “‘Indoda ekrexeza nomfazi wenye indoda ikrexeze nomfazi wedlelane layo.+ Makabulawe afe umkrexezi lowo, kwanomkrexezikazi.+
11 Indoda esukuba ilala nomkayise ibutyhilile ubuze bukayise.+ Mababulawe bafe bobabini. Igazi labo liphezu kwabo.
12 Indoda esukuba ilala nomolokazana wayo, mababulawe bafe bobabini.+ Bakuhlambele oko kukokwemvelo. Igazi labo liphezu kwabo.+
13 “‘Ukuba ithe indoda yalala nendoda njengokuba kulalwa nomfazi, bobabini benze into ecekisekayo.+ Mababulawe bafe. Igazi labo liphezu kwabo.
14 “‘Indoda esukuba ithabatha ibhinqa kunye nonina, yihambo evakalala leyo.+ Mayitshiswe ngomlilo yona kunye nabo,+ ukuze kungaqhubeki kukho ihambo evakalala+ phakathi kwenu.
15 “‘Indoda esukuba ikhuphela amadlozi ayo kwisilo,+ mayibulawe ife, nesilo eso nisibulale.
16 Nebhinqa elisukuba lisondela nakwisiphi na isilo ukuze libe neentlobano naso,+ libulaleni, lona kunye nesilo eso. Mababulawe bafe. Igazi labo liphezu kwabo.
17 “‘Indoda esukuba ithabatha udade wayo, intombi kayise nokuba yintombi kanina, yabubona ubuze bakhe, waza naye wabubona ubuze bayo, lihlazo elo.+ Ngoko mabanqunyulwe emehlweni oonyana babantu bakowabo. Bubuze bodade wayo obo ibutyhilileyo. Iya kuphendula ngenxa yesiphoso sayo.
18 “‘Indoda esukuba ilala nomfazi osexesheni yaza yabutyhila ubuze bakhe, iwubhencile umthombo wakhe, naye uwutyhilile umthombo wegazi lakhe.+ Ngoko bobabini mabanqunyulwe phakathi kwabantu bakowabo.
19 “‘Ubuze bonyokokazi+ nobodade boyihlo+ uze ungabutyhili, kuba woba ubhenca isalamane sakho segazi.+ Baya kuphendula ngenxa yesiphoso sabo.
20 Indoda elala nomfazi kayisekazi ibutyhilile ubuze bukayisekazi.+ Baya kuphendula ngesono sabo. Bafanele bafe bengenamntwana.+
21 Indoda esukuba ithabatha umfazi womntakwayo, yinto eyenyanyekayo leyo.+ Bubuze bomntakwayo obo ibutyhilileyo. Abayi kuba namntwana.
22 “‘Nize niyigcine imimiselo yam yonke+ nezigwebo zam zonke,+ nizenze, ukuze linganihlanzi niphume ilizwe elo ndinisa kulo ukuba nihlale kulo.+
23 Nize ningahambi emimiselweni yeentlanga ezo ndizigxothayo phambi kwenu,+ ngokuba zizenzile zonke ezi zinto ndaza ndazenyanya.+
24 Ngako oko ndathi kuni:+ “Nina, niya kulidla ilifa ilizwe lazo, ndoninika mna ukuba libe lilifa kuni, ilizwe eliqukuqela ubisi nobusi.+ NdinguYehova uThixo wenu, onahlukanisileyo kwezinye izizwana.”+
25 Nize nahlukanise phakathi kwesilo esihlambulukileyo nesingahlambulukanga naphakathi kwentaka engahlambulukanga nehlambulukileyo;+ ningayenzi izotheke+ imiphefumlo yenu ngesilo nangentaka nangayo nantoni na enambuzelayo emhlabeni endinahlukanisileyo nayo ngokuyivakalisa ingahlambulukanga.
26 Nize nibe ngcwele kum,+ kuba ndingcwele mna Yehova;+ yaye ndiyanahlukanisa kwizizwana ukuba nibe ngabam.+
27 “‘Ukuba ithe indoda okanye umfazi baba neshologu okanye umoya wokuxela kwangaphambili,+ mababulawe bafe.+ Mababagibisele ngamatye bafe. Igazi labo liphezu kwabo.’”+
Yithumele
Yithumele
Levitikus 20
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=20&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D20%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Khumbula Ukufa KukaYesu
Nyaka ngamnye, amaNgqina kaYehova akhumbula ukufa kukaYesu ngendlela awathi makwenziwe ngayo. (Luka 22:19, 20) Siyakumema ukuba ube kunye nathi ngesi sihlandlo sibalulekileyo. Uza kufunda indlela ubomi nokufa kukaYesu okunokukunceda ngayo.
Funda Okungakumbi
Ziyintoni Iindaba Ezilungileyo?
Funda ukuba ziyintoni iindaba ezilungileyo ezivela kuThixo, kutheni zingxamisekile yaye yintoni ofanele uyenze.
Kwakutheni Ukuze UThixo Athumele UYesu Emhlabeni?
Funda ngesizathu sokuba uYesu eze emhlabeni nokuba thina singenelwa njani namhlanje.


text:
Iindlela Zokwenza Intsapho Yakho Yonwabe
Ukuthembana Kwakhona
UThembile *: “Ayizange ithi qatha kum into yokuba uLiziwe angaze akrexeze. Ndayeka ukumthemba. Andikwazi ukuyichaza indlela ekwakunzima ngayo ukumxolela.”
ULiziwe: “Ndiyasiqonda isizathu sokuba UThembile ayeke ukundithemba. Kwadlula iminyaka emininzi ndimbonisa indlela endibuhlungu ngayo ngento endayenzayo.”
IBHAYIBHILE iyawavumela amaqabane amsulwa ukuba awuqhawule umtshato okanye angawuqhawuli. * (Mateyu 19:9) UThembile, ocatshulwe ngasentla wagqiba ekubeni angawuqhawuli umtshato. Bagqiba ekubeni bawuhlangule umtshato wabo. Noko ke, ngokukhawuleza bafumanisa ukuba, oku kwakuthetha okungakumbi kunokuba baqhubeke nje behlala kunye. Ngoba? Njengoko sele kubonisiwe kumazwi abawathethe ngasentla, ukukrexeza kukaLiziwe kwenza kwanzima ukuba athenjwe. Ekubeni kufuneka bathembane abantu ukuze bonwabe emtshatweni, kwafuneka basebenze nzima ukuze baphinde bathembane.
Ukuba wena neqabane lakho nizama ukuhlangula umtshato wenu emva kokrexezo, ngaphandle kwamathandabuzo niza kunyuka umnqantsa. Iinyanga eziliqela zokuqala emva kokuba kuvele loo ngxaki zinokuba lucelomngeni lokwenene. Kodwa ninako ukuphumelela! Ninokukwakha njani ukuthembana kwakhona? Ubulumko obufumaneka eBhayibhileni bunokuba luncedo. Khawucinge ngala macebiso mane alandelayo.
1 Ngamnye Makanyaniseke Komnye.
Umpostile uPawulos wabhala wathi: “Ekubeni nikulahlile ukuxoka, ngamnye kuni makathethe inyaniso nommelwane wakhe.” (Efese 4:25) Ubuxoki, inyaniso engxengiweyo nokungazichazi izinto zenza kungabikho ukuthembana. Kufuneka nithethe phandle nangokunyaniseka.
Ekuqaleni, ngenxa yokukhathazeka wena neqabane lakho nisenokungakwazi ukuthetha ngale ngxaki. Kodwa ke, ekugqibeleni kuza kufuneka nithethile ngayo. Nisenokugqiba ekubeni ningathethi ngayo yonke into eyenzekileyo, kodwa akubobulumko ukuwubetha ngoyaba. ULiziwe ocatshulwe ngasentla uthi: “Ekuqaleni, kwakunzima yaye kulumeza ukuthetha ngale nyewe. Ndandibuhlungu gqitha ndifuna ukuyiphosa kwelokulibala lento yenzekileyo.” Noko ke, ukungathethi ngayo kwabangela ezinye iingxaki. Ngoba? UThembile uthi: “Ekubeni uLiziwe wayengafuni ukuthetha, ndandisoloko ndimkrokrela.” ULiziwe uyavuma ukuba, “Ukungathethi ngalo mbandela nomyeni wam kwenza kwanzima ukuchacha.”
Akuthandabuzeki ukuba, ukuthetha ngalo mbandela kuya kuba buhlungu. UNokuzola, onomyeni wakhe uZama, owakrexeza nomabhalanekazi wakhe, uthi: “Ndandinothotho lwemibuzo. Uyenza njani into enje? Uyenzeleni? Babethetha ngantoni? Ndandisoloko ndisonganyelwa ziimvakalelo, ndicinga ngayo rhoqo yaye ndineminye imibuzo engakumbi njengoko zaziqengqeleka iiveki.” UZama uthi: “Kuyaqondakala ukuba maxa wambi sasiye sixambulisane noNokuzola. Kodwa kamva sasiye sixolelane. Ezo ngxoxo zinyanisekileyo zazisenza sisondelelane.”
Ungenza njani ukuze uqiniseke ukuba ezo ngxubusho aziniqobi? Khumbula ukuba injongo yakho asikokohlwaya iqabane lakho, kodwa kukufunda kule ntlekele nokomeleza umtshato wenu. Ngokomzekelo, uMbulelo nomfazi wakhe uBukelwa, bazama ukuqonda isizathu esiye sabangela ukuba uMbulelo angathembeki. UMbulelo uthi: “Ndaye ndafumanisa ukuba bendixakeke zezinye izinto. Kwakhona ndandikuxhalabele ngokugqithiseleyo ukwanelisa abanye. Ndandichitha ixesha elininzi nabo. Loo nto yabangela ukuba ndichithe ixesha elincinane nomfazi wam.” Ukuqonda ezi zinto kwabanceda benza utshintsho, yaye ekuhambeni kwexesha lwabanceda bomeleza umtshato wabo.
KHAWUZAME ELI CEBISO: Ukuba uliqabane eliye alathembeka, musa ukuzithethelela okanye ugxeke iqabane lakho. Luthabathele kuwe uxanduva lwezenzo zakho nentlungu oyibangeleyo. Ukuba woniwe, musa ukushawutisa okanye ulithuke iqabane lakho. Ukuba uyakuphepha ukuthetha ngaloo ndlela, uyakwenza kube lula kwiqabane lakho ukuba lithethe ngokukhululekileyo nawe.—Efese 4:32.
2 Sebenzani Kunye.
IBhayibhile ithi: “Ababini balunge ngakumbi kunomnye.” Ngoba? “Ngenxa yokuba banomvuzo ngomsebenzi wabo onzima. Ngokuba xa omnye wabo esiwa, omnye unokuliphakamisa iqabane lakhe.” (INtshumayeli 4:9, 10) Lo mgaqo uyinyaniso ngokukodwa ukuba uwa uvuka uzama ukwakha intembelo kwakhona.
Xa ninobabini, ninokukwazi ukulwa ukungathembani okuye kwachaphazela umtshato wenu. Noko ke, nifanele nizinikele nobabini ekuwuhlanguleni umtshato wenu. Ukuba uzama ukumelana nale meko uwedwa, usenokuzibeka esichengeni sokugaxeleka kwezinye iingxaki. Kufuneka ngamnye amjonge omnye njengomncedi.
Koko kanye okwafunyaniswa nguThembile noLiziwe. ULiziwe uthi: “Oku kwathatha ixesha, kodwa sisobabini noThembile, sasebenza kunye ukwakha umanyano olomeleleyo. Ndazimisela ukuba ndingaphindi ndimvise intlungu enjalo. Nangona uThembile wayekhathazekile,wagqiba ekubeni angawuyeki umtshato wethu uqhawuke. Suku ngalunye, ndikhangela iindlela zokumqinisekisa ngokunyaniseka kwam kuye, yaye naye uqhubeka ebonisa ukuba uyandithanda. Ngenxa yoko, ndiya kuhlala ndinombulelo kuye.”
KHAWUZAME ELI CEBISO: Sebenzani kunye ukuze nakhe ukuthembana emtshatweni wenu.
3 Lahlani Imikhwa Emidala Nize Nihlakulele Emitsha.
Emva kokulumkisa abaphulaphuli bakhe nxamnye nokukrexeza, uYesu wathi: “Ukuba, ke, iliso lakho lasekunene liyakukhubekisa, linyothule ulilahle kude.” (Mateyu 5:27-29) Ukuba nguwe oye akathembeka, awunakukhe ucinge ngezenzo nesimo sengqondo ekufuneka uziqhize?
Ayithandabuzeki yona, into yokuba kufuneka uluqhawule lonke ulwalamano nala mntu oye wakrexeza naye. * (IMizekeliso 6:32; 1 Korinte 15:33) UZama obekhankanywe ekuqaleni, watshintsha amaxesha omsebenzi wakhe neselfowuni yakhe ukuze ayeke ukunxibelelana nelo bhinqa. Noko ke, lo migudu ayizange iluphelise lonke unxibelelwano. UZama wayezimisele ukwakha ukuthembana ngokutsha nenkosikazi yakhe kangangokuba wade wayeka nomsebenzi wakhe. Wayilahla iselfowuni yakhe waza wasebenzisa eyenkosikazi. Ngaba le meko yayiwufanele lo mgudu? Umfazi wakhe uNokuzola uthi: “Sele kudlule iminyaka emithandathu, yaye maxa wambi ndiye ndibe nexhala lokuba usenokuzama ukunxibelelana nela bhinqa. Kodwa ndiyamthemba ngoku ukuba akanakunikezela kwisilingo.”
Ukuba uliqabane elinetyala, kusenokufuneka utshintshe neempawu ezithile zobuntu bakho. Ngokomzekelo, usenokuba ubukuthanda ukufumana ingqalelo yabantu besini esahlukileyo, okanye ingqondo yakho ibidla ngokubhadula icinge ngokuthandana nabanye abantu. Ukuba kunjalo, ‘buhlube ubuntu obudala kunye noqheliselo lwabo.’ Imikhwa emibi nemidala yithabathelis’ indawo ngemikhwa emitsha eyakwenza likuthembe ngakumbi iqabane lakho. (Kolose 3:9, 10) Ngaba indlela okhuliswe ngayo yenza kubenzima ukubonisa uthando? Nangona kusenokubanzima ekuqaleni, lichazele ukuba uyalithanda uze uliqinisekise. UThembile ukhumbula ukuba: “ULiziwe wayedla ngokubonisa ukuba uyandithanda ngokundibamba ngesandla, aze athi ‘uyandithanda.’”
Kangangexesha elithile, kungabakuhle ukuba uchaze zonke izinto ozenzayo yonke imihla. UMbulelo obekhankanywe ngaphambili, uthi: “UBukelwa wayeqinisekisa ukuba uchaza yonke into suku ngalunye, kwanezona zinto zingabalulekanga, kuba ezama ukundibonisa ukuba akafihli nto.”
KHAWUZAME ELI CEBISO: Buzanani ukuba ziziphi iimpawu eziya kuninceda niphinde nithembane kwakhona. Zidweliseni, nize niziqhelisele. Ukongezelela kwizinto ozenza imihla ngemihla qukani nezinto eniza kuzenza kunye.
4 Lazi Ixesha Lokudlulela Kwinqanaba Elilandelayo.
Musa ukukhawuleza ucinge ukuba nifanele niphile njengesiqhelo. IMizekeliso 21:5 ilumkisa isithi: “Wonk’ ubani ongxamayo ngokuqinisekileyo usingisa ekusweleni.” Kuya kuthatha ixesha—mhlawumbi iminyaka—ngaphambi kokuba nithembane kwakhona.
Ukuba uliqabane elingcatshiweyo, ziphe ixesha lokuxolela ngokupheleleyo. UBukelwa ukhumbula oku: “Ndandicinga ukuba akufanelekanga ukuba umfazi angamxoleli umyeni wakhe oye akathembeka. Ndandingasiqondi isizathu sokuba aqumbele ixesha elide kangako. Noko ke, xa umyeni wam waye akathembekanga, ndasiqonda isizathu sokuba kube nzima ukumxolela.” Ukumxolela—nokumthemba umntu—kuya kuthabatha ixesha.
Noko ke, INtshumayeli 3:1-3, ithi likho “nexesha lokuphilisa.” Ekuqaleni, usenokuvakalelwa kukuba ukungathethi neqabane lakho ngendlela ovakalelwa ngayo yeyona ndlela ifanelekileyo. Noko ke, ukwenza ngolo hlobo akuyi kukunceda uphinde wakhe intembelo ebelinayo iqabane lakho kuwe. Ukuze ulungise umonakalo, lixolele uze lichazele indlela ovakalelwa ngayo ngalo. Kwakhona likhuthaze ukuba likuchazele xa kukho into elonwabisayo okanye xa likhathazekile.
Musa ukuba nenqala. (Efese 4:32) Kunokuba luncedo ukucamngca ngomzekelo kaThixo. Waba buhlungu gqitha esa kushiywa ngabanquli bakhe boSirayeli wamandulo. Kangangokuba uYehova uThixo wade wazifanisa neqabane lomtshato elingcatshiweyo. (Yeremiya 3:8, 9; 9:2) Kodwa akazange ‘ahlale ecaphukile ukusa kwixesha elingenammiselo.’ (Yeremiya 3:12) Bathi besakubuyela kuye abantu beguquke ngokunyanisekileyo, wabaxolela.
Ekugqibeleni, xa nobabini nanelisekile ziinguqu eniye nazenza emtshatweni wenu, niya kuziva ninqabisekile. Emva koko, kunokuba nisoloko ninikel’ ingqalelo ekuhlanguleni umtshato wenu, ninokunikela ingqalelo kwezinye izinto. Nasemva koko, kufuneka nimane niyihlola inkqubela yenu. Musani ukuyekelela umxakatho. Zilungiseni izinto ezimana ukunibuyisela umva nize niqinisekisane ukuba nisathandana.—Galati 6:9.
KHAWUZAME ELI CEBISO: Kunokuba nizame ukubuyisela umtshato wenu kwindawo owawukuyo ngaphambili, cingani ngokuwuqala phantsi.
Ninokuphumelela
Ukuba maxa wambi nikhe ningaqiniseki ngempumelelo, khumbulani oku: uThixo nguMsunguli womtshato. (Mateyu 19:4-6) Ngoko ke, unokuninceda niphumelele emtshatweni wenu. Zonke izibini ezikhankanywe ngasentla zasebenzisa isiluleko sobulumko seBhayibhile yaye zakwazi ukuyihlangula imitshato yazo.
Ngoku sele kudlule iminyaka engama-20 ukususela oko kwenzeka intlekele emtshatweni kaThembile noLiziwe. UThembile ushwankathela ngala mazwi indlela owancedakala ngayo umtshato wabo: “Kwakusemva kokuba siqalise ukufunda iBhayibhile namaNgqina kaYehova apho senza inkqubela ebonakalayo. Safumana uncedo olungathethekiyo. Ngenxa yoko, sakwazi ukutyhubela kuloo manzithinzithi.” ULiziwe uthi: “Ndivakalelwa kukuba sasikeleleka kakhulu ngokukwazi ukunyamezela ngalo lonke elo xesha lobunzima. Ngenxa yokufunda iBhayibhile kunye, nokuwa sivuka, ngoku umtshato wethu uqhuba kakuhle.
^ isiqe. 3 Amagama atshintshiwe.
^ isiqe. 5 Ukuba ufuna uncedo lokwenza izigqibo ezilolo hlobo, funda uVukani! KaMeyi 8, 1999, iphepha 6, noka-Agasti 8, 1995, iphepha 10 nele-11.
^ isiqe. 17 Ukuba kangangexesha elithile kunyanzelekile ukuba ube nento yokwenza naye (njengomsebenzi), nifanele nithethe ngezinto eziyimfuneko kuphela, nisekuhleni yaye neqabane lakho lazise.
ZIBUZE . . .
Ziziphi izizathu ezabangela ukuba ndingawuqhawuli umtshato nangona iqabane lama laye alathembeka?
Ziziphi iimpawu ezithandekayo endizibona kwiqabane lam ngoku?
Ndandilubonakalisa njani uthando ngeendlela ezincinane ngoxa sasisenza amadinga, yaye ndingakwenza njani ngoku?
Funda Okungakumbi
Indlela Yokwenza Intsapho Yakho Yonwabe
Uthando olwaboniswa nguYesu ngumzekelo onokuxeliswa ngabayeni, amakhosikazi nabantwana. Yintoni esinokuyifunda kuye?


text:
Ngaba Zikho Izono Ezisixhenxe Ezisingisa Ekufeni?
Impendulo esuka eBhayibhileni
IBhayibhile ayichazi ngokungqalileyo ukuba kukho izono ezisixhenxe ezisingisa ekufeni. Noko ke, ifundisa ukuba xa umntu esenza izono ezinzulu akayi kusindiswa. Ngokomzekelo, xa ithetha ngezono ezinzulu iBhayibhile ichaza ukuhenyuza, unqulo-zithixo, ukusebenzelana nemimoya, ukugqajukelwa yimisindo nobunxila ‘njengemisebenzi yenyama.’ Emva koko iphinda ithi: “Abo baqhelisela izinto ezinjalo abayi kubudla ilifa uBukumkani bukaThixo.”
Ngaba iBhayibhile iyathetha ngezinto ezisixhenxe ezicekisekayo kuThixo?
Ewe, iyathetha. KwiMizekeliso 6:16 iBhayibhile ithi: “Kukho izinto ezintandathu uYehova azithiyileyo; ewe, zisixhenxe izinto ezicekisekayo emphefumlweni wakhe.” Noko ke, ezo zichazwe kwiMizekeliso 6:17-19 azibalwanga kwezi. Endaweni yoko, ichaza izinto ezimela lonke uhlobo lwesono, kuquka ukona ngokucinga, ngamazwi nangezenzo. *
Lithetha ukuthini ibinzana elithi “isono esisingisa ekufeni”?
Ezinye iinguqulelo zisebenzisa le ndlela kweyoku-1 kuYohane 5:16. Ngokomzekelo, iThe New American Bible ithi: “Sikho isono esisingisa ekufeni.” Ibinzana elithi “isono esisingisa ekufeni” lisenokuguqulelwa ngokuthi “isono esibangela ukufa.” Yintoni umahluko phakathi “kwesono esisingisa ekufeni nesono esingasingisi kufeni”?
IBhayibhile yenza kucace ukuba zonke izono zikhokelela ekufeni. Noko ke, sinokusindiswa kwisono nokufa ngedini lentlawulelo likaYesu Kristu. (Roma 5:12; 6:23) Ngoko, “isono esisingisa ekufeni” seso singahlawulelwanga nguKristu. Umntu owenza esi sono uzinikele kuso kangangokuba akanakuze aguquke. IBhayibhile ithi esi sono ‘asiyi kuxolelwa.’
^ isiqe. 3 Xa ichaza imizekelo yezono ezinzulu kweyabaseGalati 5:19-21 iBhayibhile ayipheleli nje kuyo kuba iphinda yongeze ngokuthi ‘nezinto ezinjalo.’ Ngoko umntu ofundayo kufuneka asebenzise ukuqonda ukuze azazi izinto ezingachazwanga kodwa ezifana ‘nezinto ezinjalo.’
^ isiqe. 5 IMizekeliso 6:16 inemizekelo yamaqhalo esiHebhere aphuhlisa inani lesibini ngokulahlula kwelo lokuqala. Eli qhalo livela kaninzi kwiZibhalo.
Funda Okungakumbi
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?
Ngaba Nyhani Singamkholisa UThixo?
Impendulo sinokuyifumana ngokuhlola ingxelo kaYobhi, kaLote, nekaDavide nabenza iimpazamo ezinkulu.


text:
IMBONISELO JULAYI 2013
Ngaba Umele Uzithembe Iicawa?
Abantu abaninzi abasazithembi iicawa ngenxa yokuba baye baphoxeka. Funda okungambi ngecawa onokuyithemba.
Isizathu Sokuba Uhlole Iicawa?
Ukuba kukho icawa oyihambayo, kufana nokungathi ukholo lwakho ulubeka ezandleni zayo.
Ngaba Uyazithemba Iinkonzo Emalini?
Ayikho imali enokuthenga iimfundiso zeBhayibhile, ndlela le ezixabiseke ngayo, ngoko zifanele zifunyanwe ngumntu wonke. Ukuba iicawa ozaziyo zisebenzisa iindlela ezichuliweyo zokufuna imali, ngaba loo nto iyavumelana neemfundiso zeBhayibhile?
Ngaba Uyazithemba Iinkonzo Kumba Weemfazwe
UYesu wafundisa abalandeli bakhe ukuba bathande ummelwane. Ngaba iinkonzo ziyawenza loo myalelo namhlanje?
Ngaba Uyazithemba Iinkonzo Ekuziphatheni Okuhle?
Iinkokeli ezininzi azibamiselanga mzekelo mhle abantu ngokuziphatha. Ngaba uThixo uyikhathalele indlela esiziphatha ngayo?
Ngaba Ikhona Inkonzo Onokuyithemba?
Ngaba ukhe waphoxeka enkonzweni? Ukuba kunjalo, kunokuba nzima ukuzithemba iinkonzo. Kunokukunceda njani ukufunda iBhayibhile?
Ukunceda Umtshato Wakho Wesibini Uphumelele
Umtshato wesibini unokuba neengxaki ezingazange zibekho kowokuqala. Banokuphumelela njani abantu abatshatileyo?
Uzalisa “Iintliziyo Zethu”
Mihla le uThixo uvumela nabantu abangenambulelo baxhamle kukulunga kwakhe.
“Andisacingi Ngokutshintsha Ihlabathi”
Ukufunda iBhayibhile kwalinceda njani iqhawe lomzabalazo lafunda ngeyona nto eya kuzisa utshintsho ebantwini?
Ngaba UThixo Akabi Buhlungu Bububi Obusehlelayo?
Abanye abantu bayathandabuza ukuba uThixo ukho ngenxa yobubi ababubonayo. Funda indlela avakalelwa ngayo uThixo ngobubi obusehlelayo kwiLizwi lakhe.
Imibuzo YeBhayibhile Iyaphendulwa
Abantu akhonto bangayizamanga besilwa ukuguga, sekunjalo, akakho umntu okhe waphila ngonaphakade. Kutheni?
Izinto Ezingakumbi Ezifumaneka Kwi-intanethi
Kutheni AmaNgqina KaYehova Esiya Kubantu Abaneecawa Zabo?
Yintoni esenza siqhubeke sisiya ebantwini abaneecawa zabo?


text:
FEBRUWARI 13, 2015
EUKRAINE
Izakhiwo Zonqulo Ezithinjiweyo EUkraine
Ukususela ngoJanuwari 2015, amadoda axhob’ afohlela athimba iiHolo ZoBukumkani (izindlu zokunqula) eziyi-14 zamaNgqina KaYehova eUkraine. Ezi Holo zithinjiweyo ziseDonetsk naseLuhansk kwimpuma yelo lizwe, apho sekuziinyanga kuqhubeka imfazwe. La madoda axhobileyo ajolisa iliso lawo kumaNgqina KaYehova kuba ewacaphukela futhi engafuni ukuba anqule ngokukhululekileyo.
Kangangethuba elingaphezu kweminyaka eyi-20, amaNgqina KaYehova eUkraine ebekwazi ukunqula ngokukhululekileyo. UVasyl Kobel, oliNgqina likaYehova elisebenza kwiofisi yesebe yaseLviv, uthi: “Besisoloko sihlanganisana kwizakhiwo zethu zonqulo ukuze sifunde iBhayibhile size sithandaze, ibe besisoloko sizama ukuba ngabantu abalungileyo ekuhlaleni. Kodwa kutshanje, abantu baseUkraine baye batsala nzima ngenxa yombhodamo ovelileyo kwimpuma yeli lizwe. NamaNgqina KaYehova aye angamaxhoba ale nkohlakalo.”
UMnu. uKobel ebethetha ngamaNgqina KaYehova ayi-150 000 ahlala eUkraine. Amawaka amaNgqina aye abaleka kuloo mimandla egquba imfazwe. Kodwa amalunga ne-17 500 amaNgqina aye ashiyeka ezama ukuphila kuloo mimandla kafayayo yaseDonetsk naseLuhansk. Ekubeni iiHolo ZoBukumkani zawo zithinjiwe, amawaka amaNgqina ashiyeke engenazo izakhiwo zokunqulela, nto leyo enyanzelisa ukuba ahlanganisane kwiindawo ezixineneyo emakhayeni awo. Ngoku, amanye amaNgqina kuye kunyanzeleke ukuba ahambe umgama weeyure ezimbini ukuya nokubuya esiya kukhonza.
Ukuthinjwa KweeHolo ZoBukumkani Kuthetha Ukuthiywa Ngenxa Yonqulo
Ukuthinjwa kweeHolo ZoBukumkani zamaNgqina akuyonto ezenzekelayo, kodwa kwenzeka kuba wona neenkolelo zawo engafunwa. Inkokeli yelinye iqela yathi eyona nto iyifunayo “kukugxotha onke amaNgqina KaYehova” kuba, ngokwembono yayo, yiCawa yobuOthodoki kuphela evumelekileyo kuloo ngingqi. Enye yathi, “Kuphelile ngamaNgqina KaYehova.” Nakuba esoyikiswa ngolu hlobo, amaNgqina KaYehova aseUkraine azimisele ukuhlala enqula uThixo.
Nangona lingekabikho elenzakeleyo, amaNgqina alapho akakhuselekanga futhi akakwazi kunxulumana namanye ngokukhululekileyo. Ngesiny’ isihlandlo, amadoda axhobe af’ amacala ambonzeleka kwiHolo YoBukumkani kwidolophu yaseHorlivka kwingingqi yaseDonetsk ngoxa kuqhubeka iintlanganiso, esoyikisa bonke ababekhona, kuquka abantu abasele bekhulile nabantwana. Kanti kwesinye isihlandlo, amaNgqina othuswa kukufika iHolo YoBukumkani ivalwe ngamanye amaqhaga ibe isetyenziswa ngamajoni.
Into Esele Yenziwe Ngale Ngxaki
UMnu. uKobel uthe: “Le ngxaki yokuthinjelwa izakhiwo ngokungekho semthethweni, iofisi yesebe yaseLviv iye yayisa kumasebe akwarhulumente ahlukahlukeneyo nakumagosa athile. Le nto yenza ukuba urhulumente azi ukuba nantoni na eyenziwayo kwezo zakhiwo ngabo bahlali bangekho semthethweni ayisuki kuthi.” Ukongezelela, iofisi yesebe iye yayalela amadoda amiselweyo emabandleni amaNgqina KaYehova kwimimandla yaseDonetsk naseLuhansk ukuba aqiniseke ngokukhuseleka kweNgqina ngalinye elikuloo mmandla. La madoda aye akhunjuzwa ukuba ubomi bubaluleke ngaphezu kwezakhiwo kwaye akukho nto imele yenziwe eza kubeka ukhuseleko lwamaNgqina esichengeni.
AmaNgqina akalali buhlayo, ibe abasemthethweni abakathathi nyathelo lokuba aphinde afumane iiHolo ZoBukumkani zawo. Kodwa ke, nakuba ejongene nobunzima bokuthinjelwa iiHolo ZoBukumkani, amaNgqina azimisele ukuqhubeka ekhonza. Asenethemba lokuba ngenye imini izakhiwo zawo ziza kubuyiselwa aze ahlanganisane namanye amakholwa ngokukhuselekileyo kwiiHolo ZoBukumkani zawo.


text:
IMBONISELO JULAYI 2014
Kutheni Izinto Ezibuhlungu Zisehlela Abantu Abalungileyo?
Ngaba UThixo unetyala? Ngaba izinto ozenzayo ngoku zichaza ikamva lakho? Ngaba izinto ezibuhlungu zingaze ziphele?
Zininzi Izinto Ezibuhlungu!
Ukuba kukho uThixo onamandla, kutheni ke engabakhuseli abantu abalungileyo kwizinto ezibuhlungu?
Izinto Ezibuhlungu Zehlela Abantu Abalungileyo—Ngoba?
IBhayibhile ichaza abona nobangela bathathu bokubandezeleka kwabantu.
Oko UThixo Aza Kukwenza Ngobubi
Ngaba uyavumelana nale ngcamango yokuphila kwihlabathi ekungasayi kwenzeka izinto ezimbi ebantwini?
Ndandingahambi Ngaphandle Kompu Wam
UAnnunziato Lugarà wayekwiqela lemigulukudu elalidume ngokuqhekeza kodwa ngeny’ imini waya kwiHolo yoBukumkani ibe batshintsha ubomi bakhe.
Umele Ubaqeqeshe Njani Abantwana Bakho?
IBhayibhile ichaza iindlela eziyi-3 zokuqeqesha ngokuphumelelayo
Ngaba Ubusazi?
Ziziphi iindlela ezazisetyenziswa mandulo ukuze kuthintelwe amanzi angangeni kwiinqanawa? Ziziphi iindlela ezazisetyenziswa ukuze kuqwayitwe iintlanzi mandulo?
Unganako Na Ukumbona UThixo Ongabonakaliyo?
Funda indlela onokuwasebenzisa ngayo ‘amehlo akho entliziyo.’
Iimpendulo Zemibuzo YeBhayibhile
Ngaba umthandazo yindlela nje yokucela uncedo?
Izinto Ezingakumbi Ezifumaneka Kwi-intanethi
Ngaba Iintlekele Zemvelo Yindlela Asohlwaya Ngayo UThixo?
Khawuve izinto ezintathu eziseBhayibhileni ezenza izohlwayo zikaThixo zahluke kwiintlekele zemvelo.


text:
OKO KUFUNDISWA YIBHAYIBHILE
UYesu
Ngaba uYesu UnguThixo?
“Akukho mntu umbonileyo uThixo nangaliphi na ixesha.”
—Yohane 1:18.
OKO KUTHETHWA NGABANTU
Abantu abaninzi bathi uYesu akangoThixo. Nangona kunjalo, kukho abantu abathi kukho iivesi zeBhayibhile ezithi uYesu ulingana noThixo.
OKO KUFUNDISWA YIBHAYIBHILE
IBhayibhile ayithi uYesu nguThixo uSomandla okanye ulingana noThixo. Itsho phandle ukuba uYesu ungaphantsi kunoThixo. Ngokomzekelo, eBhayibhileni sifumana amazwi kaYesu athi: “Kuba uBawo mkhulu kunam.” (Yohane 14:28) IBhayibhile iphinde ithi: “Akukho mntu umbonileyo uThixo nangaliphi na ixesha.” (Yohane 1:18) Akunakwenzeka ukuba uYesu unguThixo kuba abantu abaninzi bambona.
Abalandeli bakaYesu bokuqala zange bathi unguThixo. Ngokomzekelo, umbhali weVangeli uYohane wathi ngezinto awazibhalayo: ‘Ziye zabhalwa phantsi ukuze nikholwe ukuba uYesu unguye uKristu uNyana kaThixo.’
Wazalwa nini uYesu?
“Kwakukwakho . . . abalusi ababehlala ezindle yaye belinde imihlambi yabo ebusuku.”
—Luka 2:8.
OKO KUTHETHWA NGABANTU
Abanye abantu babhiyozela iKrismesi ngoDisemba 25, kuba becinga ukuba uYesu wazalwa ngolo suku. Abanye babhiyozela ukuzalwa kukaYesu ekuqaleni kukaJanuwari.
OKO KUFUNDISWA YIBHAYIBHILE
IBhayibhile ayisichazeli usuku awazalwa ngalo uYesu. Kodwa ke, iyasichazela ukuba xa uYesu wayezalwa, “kwakukwakho . . . abalusi ababehlala ezindle yaye belinde imihlambi yabo ebusuku.” (Luka 2:8) Ibingenakwenzeka into yokuba abo balusi bagcine imihlambi yabo phandle ebusuku ngoDisemba noJanuwari. Ngoba?
NgoDisemba nangoJanuwari kubanda kakhulu kwindawo uYesu awazalelwa kuyo. Xa ithetha ngelo xesha lonyaka, iBhayibhile ithi abantu ‘babengcangcazela ngenxa yesiphango semvula.’ (Ezra 10:9, 13; Yeremiya 36:22) Ngoko ke, kwakungenakwenzeka ukuba abalusi ‘bahlale phandle’ nemihlambi yabo ngelo xesha lonyaka.
Ngaba ngokwenene uYesu wavuka emva kokuba efile?
“UThixo wamvusa [uYesu] kwabafileyo.”—IZenzo 3:15.
OKO KUTHETHWA NGABANTU
Abanye abantu bathi ngumnqa emini ukuba umntu, nkqu noYesu lowo, avuke ekufeni.
OKO KUFUNDISWA YIBHAYIBHILE
UYesu wafundisa abalandeli bakhe ukuba wayeza ‘kufumana imbandezelo, abulawe, aze avuswe ngomhla wesithathu.’ (Mateyu 16:21) IBhayibhile isixelela ukuba emva kokuba uYesu ebulewe waza wavuswa, wabonakala kubantu abayi-500. (1 Korinte 15:6) Abo bambonayo babeqinisekile ukuba wayevuswe engcwabeni. Kangangokuba babexolele nokuyifela loo nto!—IZenzo 7:51-60; 12:1, 2.
KUTHENI UMELE UBE NOMDLA
IBhayibhile ifundisa ukuba ukufa nokuvuka kukaYesu kusinika ithuba lokuzuza kwisithembiso esiseBhayibhileni seParadesi esemhlabeni. (INdumiso 37:11, 29; ISityhilelo 21:3, 4) Ngenxa yokusithanda kukaYesu noYise wakhe, uThixo uSomandla, uYehova, sinethemba lokuphila ubomi obonwabisayo nobungenasiphelo eParadesi.—Yohane 3:16; Roma 6:23.
^ isiqe. 7 IBhayibhile ayithi uThixo unomfazi wokoqobo aye wanabantwana kunye naye. Kunoko, ithi uYesu ‘nguNyana kaThixo’ kuba wadalwa ngenkqu nguye, ibe uneempawu ezifana nezikaYise.


text:
AGASTI 1, 2014
EZAZWENIBANZI
AmaNgqina Azisa NgeWebhsayithi Efumaneka Ngeelwimi Ezininzi, I-JW.ORG
ENEW YORK—NgoAgasti 1, 2014, ehlabathini lonke amaNgqina kaYehova aqalise ukusasaza iphecana elitsha elinomxholo othi, Sinokuzifumana Phi Iimpendulo Zemibuzo Ebalulekileyo Ngobomi?, ukuze abantu bangene kwiwebhsayithi yawo i-jw.org. Le yeyona webhsayithi iguqulelwe ngeelwimi ezininzi ehlabathini. Ifumaneka ngeelwimi ezimalunga neziyi-500, yaye uncwadi olukuyo lunokudawunlowudwa ngeelwimi eziphantse zibe yi-700.
Suku ngalunye kungena abantu abangaphezu kwesigidi kwi-jw.org. Inamanqaku neevidiyo ezinamacebiso aluncedo kubantu abaneminyaka, iimvelaphi neemeko ezahlukahlukeneyo. Enye yezi vidiyo, enomxholo othi, Kutheni Ufanele Ufunde IBhayibhile? iza kufumaneka kwikhowudi onokuyiskena ekwiphepha elingasemva leli phecana litsha. Le vidiyo ibonisa izinto ezenzeka ngokwenene ebomini kunye noopopayi ababonisa indlela ekuluncedo ngayo ukufunda iBhayibhile. Ngoku sithethayo, ifumaneka ngeelwimi ezingaphezu kweziyi-450 yaye ukususela ekukhutshweni kwayo ngoNovemba 18, 2013, idawunlowudwe amaxesha aphantse abe zizigidi eziyi-4.
Isithethi samaNgqina kaYehova, esikwikomkhulu lawo eBrooklyn, eNew York, uJ. R. Brown sithi: “Silivuyela kakhulu eli phulo. AmaNgqina kaYehova aphantse abe zizigidi ezisibhozo ehlabathini lonke yaye sonke sithetha nabamelwane ngale webhsayithi yethu. Eli lelona phulo likhulu kwesikhe sawenza.”
UGeoffrey Jackson, ilungu leQumrhu Elilawulayo lamaNgqina kaYehova uthi: “Oko yenziwa le webhsayithi kwiminyaka emibini edluleyo, incede abantu abaninzi ehlabathini lonke. Unokubukela iividiyo ezinokunceda abantwana bakho, uye kumanqaku anokunceda intsapho yakho uze ufunde neBhayibhile. Sifumanise ukuba i-jw.org incede abantu abaninzi, yiyo loo nto sisasaza eli phecana ngokukhethekileyo.”
Fowunela:
UJ. R. Brown, Office of Public Information, tel. +1 718 560 5000


text:
mibuzo Evela Kubafundi
Ngaba amazwi kaYesu akuMateyu 19:10-12 abonisa ukuba abo bakhetha ukuhlala bengatshatanga bafumene isiphiwo sokungatshati ngokungummangaliso?
Cinga ngomongo wamazwi kaYesu aphathelele ukungatshati. Xa abaFarisi beza kuye baza bathetha ngoqhawulo-mtshato, uYesu wayichaza ngokucacileyo imilinganiselo kaYehova yomtshato. Ngoxa uMthetho wawuyivumela indoda ukuba ibhale isiqinisekiso sokuqhawula umtshato nomfazi wayo xa ithe yafumana “okuthile okungandilisekanga” kuye, oku kwakungenjalo kwasekuqaleni. (Dut. 24:1, 2) Ngoko uYesu wathi: “Nabani na oqhawula umtshato nomfazi wakhe, ngaphandle kwangesizathu sohenyuzo, aze atshate nomnye uyakrexeza.”—Mat. 19:3-9.
Bathi bakuva oko abafundi bathi: “Ukuba imeko injalo ngendoda nomfazi wayo, akucebiseki ukutshata.” UYesu wabaphendula wathi: “Asingabo bonke abantu abalivulela ithuba elo lizwi, kodwa kuphela ngabo banesiphiwo. Kuba kukho amathenwa azalwa enjalo ukususela esibelekweni sikanina, kukho namathenwa enziwa amathenwa ngabantu, kukwakho namathenwa azenze amathenwa ngenxa yobukumkani bamazulu. Lowo unako ukukuvulela ithuba makakuvulele ithuba.”—Mat. 19:10-12.
Amathenwa okoqobo azalwa engawo ngenxa yeziphene azelwe nazo okanye ngenxa yokwenzakala okanye ngenxa yokunqunyulwa kwelungu lokuzala. Kanti ke, abanye baye bakhetha ukuphila njengamathenwa. Nangona benako ukutshata, abanye abantu baye bazeyisa baza bahlala bengatshatanga “ngenxa yobukumkani bamazulu.” Kanye njengoYesu, baye bakhetha ukuhlala bengatshatanga ukuze bakwazi ukuzinikela kwinkonzo yoBukumkani. Abazange bazalwe benaso isiphiwo sokungatshati, bengazange kananjalo basinikwe. Enyanisweni baye bakuvulela ithuba ukungatshati, oko kukuthi bakuhlakulele ngokwabo.
Esongezelela koko kwathethwa nguYesu, umpostile uPawulos wathi nangona onke amaKristu—atshatileyo nangatshatanga—enokukhonza uThixo ngendlela eyamkelekileyo, abantu abangatshatanga ‘abazimiseleyo ezintliziyweni zabo’ baya kuba ‘benza kakuhle ngakumbi.’ Banokukwenza njani oko? Abantu abatshatileyo bafanele bahlule kubini ixesha namandla abo ukuze banelisane baze banyamekelane. Kwelinye icala, amaKristu angatshatanga anokuzibhokoxa kumsebenzi weNkosi ngaphandle kwezinye iimbopheleleko. Akujonga ukungatshati kwawo ‘njengesiphiwo’ esivela kuThixo.—1 Kor. 7:7, 32-38.
Ngoko ke, iZibhalo zithi umKristu akabi nasiphiwo sokungatshati ngokungummangaliso. Kunoko, uyasihlakulela ngokuhlala engatshatanga ukuze ahambisele phambili izilangazelelo zoBukumkani ngaphandle kwesiphazamiso. Kungeso sizathu, abantu abaninzi namhlanje beye bagqiba kwelokuba bahlale bengatshatanga, ukanti abanye bafanele babakhuthaze.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Kwathi ke, kamsinya nje akugqiba ukuthetha kuSawule, wona kanye umphefumlo kaYonatan+ wabophana+ nomphefumlo kaDavide, waza uYonatan wamthanda njengomphefumlo wakhe.+
2 Wandula ke uSawule wamthabatha ngaloo mini, akamvumela ukuba abuyele endlwini kayise.+
3 Waza uYonatan noDavide benza umnqophiso,+ ngenxa yokumthanda kwakhe njengomphefumlo wakhe.+
4 Ngapha koko, uYonatan wazihluba isambatho sakhe esingenamikhono awayenaso waza wasinika uDavide, kwanezambatho zakhe, kwanekrele lakhe nesaphetha sakhe nebhanti lakhe.
5 Waphuma ke uDavide. Naphi na apho uSawule wamthumela khona wayesenza ngokunengqiqo,+ ngokokuze uSawule ambeke phezu kwamadoda emfazwe;+ yaye kwabonakala kulungile emehlweni abo bonke abantu kwanasemehlweni abakhonzi bakaSawule.
6 Kwathi ke ekungeneni kwabo, ekubuyeni kukaDavide ekuwaxabeleni amaFilisti, abafazi baphuma kuzo zonke izixeko zakwaSirayeli bevuma ingoma+ yaye bengqungqa ukuza kuhlangabeza uSawule ukumkani, ngeentambula,+ ngemihlali+ nangezigingci.
7 Kwaye abo bafazi babebhiyoza babesabela yaye besithi:
“USawule uxabele amawaka akhe,
NoDavide amashumi akhe amawaka.”+
8 Waza uSawule wanomsindo kakhulu,+ neli lizwi laba libi ngokwembono yakhe, ngokokuze athi: “Banike uDavide amashumi amawaka, kodwa mna bandinike amawaka, sekusele nje kuphela ukuba bamnike ubukumkani!”+
9 Waza uSawule waqhubeka emgxeleshile uDavide ukususela loo mini kuse phambili.+
10 Kwathi ke ngemini elandelayo+ umoya ombi kaThixo wasebenza kuSawule,+ ngokokuze azenze umprofeti+ ngaphakathi endlwini, ngoxa uDavide wayedlala umculo ngesandla sakhe,+ njengakwimihla yangaphambili; nomkhonto wawusesandleni sikaSawule.+
11 Wabinza ke ngomkhonto+ uSawule waza wathi: “Ndiza kumqhama nodonga uDavide!”+ kodwa uDavide waphepha ukusuka phambi kwakhe, kabini.+
12 Waza uSawule wamoyika+ uDavide ngenxa yokuba uYehova waba naye,+ kodwa wayemkile kuSawule.+
13 Ngenxa yoko uSawule wamshenxisa kuye+ waza wammisa njengentloko yewaka lakhe; yaye wayephuma engena rhoqo phambi kwabantu.+
14 NoDavide ke ngokuqhubekayo wayesenza ngokunengqiqo+ kuzo zonke iindlela zakhe, kwaye uYehova wayenaye.+
15 NoSawule wabona ukuba wayesenza ngokunengqiqo kakhulu,+ kangangokuba wamoyika.
16 Yaye uSirayeli noYuda wonke babemthanda uDavide, ngenxa yokuba wayephuma engena phambi kwabo.
17 Ekugqibeleni uSawule wathi kuDavide: “Nantsi intombi yam enkulu uMerabhi.+ Ndiya kukunika yena njengomfazi.+ Kuphela nje zingqine kum ungumntu olikroti uze ulwe iimfazwe zikaYehova.”+ Kodwa ke yena uSawule, wazixelela oku: “Mayingabi sisandla sam esiba phezu kwakhe, kodwa isandla samaFilisti masibe phezu kwakhe.”+
18 Wathi ke uDavide kuSawule: “Ndingubani na mna nezizalwana zam, intsapho kabawo, zingoobani na kwaSirayeli, ukuba ndingade ndibe ngumkhwenyana kakumkani?”+
19 Noko ke, kwathi ngexesha lokunikezelwa kukaMerabhi, intombi kaSawule, kuDavide, yena waba sele enikezelwe kuAdriyeli+ umMehola+ njengomfazi.
20 Ke kaloku uMikali,+ intombi kaSawule, wayethandana noDavide, kwaza kwaxelwa oko kuSawule, wawuthanda loo mbandela.
21 Ngoko uSawule wathi: “Ndiya kumnikezela kuye ukuze abe ngumgibe kuye,+ nokuze isandla samaFilisti sibe phezu kwakhe.” Ngako oko uSawule wathi kuDavide: “Ngomnye waba bafazi babini uya kwendiselana kunye nam namhlanje.”
22 Ngapha koko, uSawule wayalela abakhonzi bakhe oku: “Thethani noDavide ngasese, nithi, ‘Khangela! Ukumkani uyayoliswa nguwe, nabo bonke abakhonzi bakhe bayakuthanda. Ke ngoko yendiselana nokumkani.’”
23 Baza abakhonzi bakaSawule bawathetha la mazwi ezindlebeni zikaDavide, kodwa uDavide wathi: “Kuyinto elula na emehlweni enu ukwendiselana nokumkani, ngoxa mna ndiyindoda esweleyo+ nejongelwe phantsi?”+
24 Bandula ke abakhonzi bakaSawule bamxelela, besithi: “Uthethe ngamazwi anjengala uDavide.”
25 Wathi uSawule: “Niya kuthi ke nina kuDavide, ‘Ukumkani uyoliswa, kungekhona likhazi,+ kodwa ngamajwabi alikhulu+ amaFilisti, ukuze aziphindezelele+ ezintshabeni zokumkani.’” Kodwa uSawule ke yena, wayecebe ukuba uDavide awe ngesandla samaFilisti.
26 Ngoko abakhonzi bakhe bawaxela la mazwi kuDavide, noDavide wawuthanda lo mbandela, wokwendiselana+ nokumkani, nemihla ke ibingekapheli.
27 Ngoko uDavide wesuka waza yena namadoda akhe bahamba, babulala+ phakathi kwamaFilisti amakhulu amabini amadoda, yaye uDavide wawazisa amajwabi awo+ waza wawanika ukumkani elinani elipheleleyo, ukuze endiselane nokumkani. Naye ke uSawule wamnika uMikali intombi yakhe njengomfazi.+
28 Yaye uSawule wabona waza wazi ukuba uYehova unoDavide.+ Ke yena uMikali, intombi kaSawule, wamthanda.+
29 Kwakhona uSawule waziva enoloyiko ngakumbi ngenxa kaDavide, waza uSawule wasoloko elutshaba lukaDavide.+
30 Zaziphuma ke iinkosana+ zamaFilisti, yaye kwakusenzeka ukuba ngokufuthi kangangoko xa ziphumile uDavide enze ngokunengqiqo+ kunabo bonke abakhonzi bakaSawule; negama lakhe laxabiseka kakhulu.+
Yithumele
Yithumele
1 Samuweli 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=9&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Bafundi Beli Phephancwadi Abathandekayo
Eli phephancwadi ulifundayo laqala ukupapashwa ngoJulayi 1879. Ininzi into etshintshileyo ukususela ngoko—ngokunjalo ke neli phephancwadi. (Sicela ujonge iifoto ezingasentla.) Ukususela kwiMboniselo yale nyanga, kuza kubakho utshintsho olungakumbi kweli phephancwadi. Yintoni le iza kutshintsha?
Kumazwe amaninzi, uninzi lwabantu luthanda ukuzifunda kwi-Intanethi izinto. Umntu ucofa nje iqhosha aze akwazi ukufunda izinto ezifumaneka kuphela kwi-Intanethi. Iincwadi ezininzi, amaphephancwadi kunye namaphephandaba ayafumaneka kwi-Intanethi.
Ngenxa yoko, siye sayiphucula iWebhsayithi yethu ye-jw.org ukuze ibe nomtsalane yaye kube lula nokuyisebenzisa. Abantu abasebenzisa le Webhsayithi banokufunda iincwadi nezinye izinto ezifumaneka ngeelwimi ezingaphezu kwama-430. Noko ke, ukususela kule nyanga, amanye amanqaku ebedla ngokuphuma kumaphephancwadi ethu aza kufumaneka kuphela kule Webhsayithi. *
Ekubeni amanqaku amaninzi eza kufumaneka kwi-Intanethi, iMboniselo kawonke-wonke iza kuncitshiswa ukususela kumaphepha angama-32 ukuya kwali-16. Sithethanje, iMboniselo ipapashwa ngeelwimi ezili-204. Ekubeni incitshisiwe, ngoku inokuguqulelwa ngeelwimi ezininzi nangakumbi.
Siyathemba ukuba olu tshintsho luza kusinceda sikwazi ukufundisa abantu abangakumbi iBhayibhile. Sizimisele ukuqhubeka sifundisa abantu inyaniso ngendlela enomtsalane—ngeencwadi nangeIntanethi—ukuze sincede abafundi abaninzi abayihlonelayo iBhayibhile nabafun’ ukwazi ukuba ifundisa ntoni.
Abapapashi
^ isiqe. 5 Amanqaku aza kufumaneka kwi-Intanethi aquka elithi: “Inqaku Lolutsha,” elichaza indlela yokufundisa abantwana iBhayibhile, kunye nelithi “Oko Ndikufunde EBhayibhileni,” elenzelwe ukunceda abazali bafundise abantwana babo abaneminyaka emithathu nangaphantsi.


text:
IMIBUZO YEBHAYIBHILE IYAPHENDULWA
Kutheni uYesu ebizwa ngokuba nguNyana kaThixo?
UThixo akanamfazi wokoqobo anabantwana kuye. Nguye owadala zonke izinto eziphilayo. Abantu badalwa ukuze babe neempawu ezifana nezikaThixo. Kungenxa yoko le nto uAdam, owayengumntu wokuqala ukudalwa nguThixo, wabizwa ngokuba ‘ungunyana kaThixo.’ NoYesu ubizwa ngokuba “nguNyana kaThixo” kuba wadalwa waneempawu ezifana nezikaYise.—Funda uLuka 3:38; noYohane 1:14, 49.
UYesu wadalwa nini?
UThixo wadala uYesu ngaphambi kokuba adale uAdam. Eneneni, uThixo wadala uYesu waza wamsebenzisa ukuze adale zonke ezinye izinto kuquka iingelosi. Kungenxa yoko le nto iBhayibhile isithi uYesu ‘lizibulo kwindalo yonke.’—Funda eyabaseKolose 1:15, 16.
Ngaphambi kokuba azalelwe eBhetelehem, uYesu wayeyingelosi eyayiphila ezulwini. UThixo wafudusa ubomi bukaYesu basezulwini waza wabufaka esibelekweni sikaMariya ukuze uYesu azalwe njengomntu.—Funda uLuka 1:30-32; Yohane 6:38; 8:23.
Kwakutheni ukuze uThixo athumele uYesu emhlabeni? Yintoni ebalulekileyo awayenzayo uYesu? Le mibuzo iyaphendulwa eBhayibhileni, kwaye iimpendulo zayo ziya kukwenza ukuqonde kakuhle uze ukuxabise oko uThixo noYesu bakwenzele kona.
Funda Okungakumbi
Ngubani UYesu Kristu?
Funda ngesizathu sokuba uYesu enguMesiya othenjisiweyo, imvelaphi yakhe nesizathu sokuba ekuphela koNyana ozelweyo.


text:
Umhlolokazi WaseTsarefathi Wavuzwa Ngenxa Yokholo Lwakhe
IHLWEMPU lomhlolokazi langa unyana walo, nokuphela komntwana anaye. Ayikholeleki le nto ayibonayo. Kaloku, kwimizuzwana nje ngaphambi koku, ebewole isidumbu salo mntwana wakhe esentlungwini. Naku ngoku ejonge lo nyana wakhe uvuswe ekufeni yaye uchulumancile kukubona uncumo lwakhe. Undwendwe lwakhe luthi kuye: “Uyabona, unyana wakho uyaphila.”
Esi siganeko sokuvuswa komntu senzeka kwiminyaka emalunga neyi-3 000 eyadlulayo. Ingxelo yaso ifumaneka kweyoku-1 yooKumkani isahluko 17. Olu ndwendwe lwalo mhlolokazi ngumprofeti kaThixo uEliya. Ngubani yena loo mhlolokazi? Ngumhlolokazi ohlala eTsarefathi kodwa asilichazelwa igama lakhe. Ukuvuswa konyana wakhe kwaba sesinye seziganeko ezomeleza ukholo kubomi bakhe. Njengokuba sinikela ingqalelo kubomi bakhe, siza kufunda izinto ezithile ezibalulekileyo.
UELIYA UFUMANA UMHLOLOKAZI ONOKHOLO
UYehova wagqiba ekubeni kubekho imbalela kangangexesha elide kummandla olawulwa nguAhabhi, ukumkani ongendawo wakwaSirayeli. Emva kokuba uEliya ebhengeze imbalela, uThixo wamfihla ukuze angabulawa nguAhabhi waza wondla lo mprofeti ngendlela engummangaliso esebenzisa amahlungulu ukuba amphathele isonka nenyama. Emva koko, wathi kuEliya: “Phakama, uye eTsarefathi, eyeyamaSidon, uye kuhlala khona. Khangela! Ndiya kuyalela umfazi apho, ongumhlolokazi, ukuba akubonelele ngokutya.”—1 Kum. 17:1-9.
Ukufika kwakhe eTsarefathi, uEliya wabona umhlolokazi olihlwempu etheza iinkuni. Ngaba yayinguye lo wayeza kunyamekela lo mprofeti ngokutya? Wayeza kumnyamekela njani ekubeni kwayena wayelihlwempu? Enoba ngawaphi na amathandabuzo awayenawo, uEliya waqalisa ukuthetha neli bhinqa. Wathi: “Nceda, undirhabulise amanzi ngesitya ukuze ndisele.” Xa waya endlwini ukuya kumkhelela amanzi, uEliya wongezelela wathi: “Nceda, undiphe intwana yesonka esisesandleni sakho.” (1 Kum. 17:10, 11) Ukunika lo mntu angamaziyo amanzi akuzange kube yingxaki kulo mhlolokazi, kodwa yaba nzima le yokumnika isonka.
Ephendula wathi: “Njengoko uYehova uThixo wakho ephila, andinalo iqebengwana elibusazinge, kodwa ndinomgubo onokuzalisa isandla osengqayini enkulu nentwana yeoli esengqayini encinane; yaye yabona nditheza iinkuni ezimbalwa, ndiza kwenzela mna nonyana wam, ukuze sidle size sife.” (1 Kum. 17:12) Makhe sicinge ngoko kutyhilwa yile ncoko yabo.
Lo mhlolokazi wayeqonda ukuba uEliya ngumSirayeli ohlonela uThixo. Oku sikuva kumazwi akhe athi, “njengoko uYehova uThixo wakho ephila.” Kuyabonakala ukuba nakuba wayenalo ulwazi oluthile ngoThixo kaSirayeli, olo lwazi zange lumenze athi “uThixo wam” xa ethetha ngoYehova. Wayehlala eTsarefathi, idolophu ekubonakala ukuba yayixhomekeke kwiFenike eyayisisixeko samaSidon. Kusenokwenzeka ukuba, eTsarefathi kwakuhlala abanquli bakaBhahali. Noko ke, kumele ukuba kukho nto ithile awayibonayo uYehova kulo mhlolokazi.
Nakuba eli hlwempu lomhlolokazi lalihlala phakathi kwabanquli-zithixo, lalinalo ukholo. UYehova wathumela uEliya kuye ukuze asindise yena naloo mhlolokazi. Kukho isifundo esibalulekileyo koku.
Abantu ababehlala kwiTsarefathi ezaliswe lunqulo lukaBhahali babengonakalanga bonke. Ngokuthumela kwakhe uEliya kuloo mhlolokazi, uYehova wabonisa ukuba uyakwazi ukubabona abantu abaneentliziyo ezintle nokuba abakamkhonzi. Enyanisweni, “kwiintlanga zonke umntu omoyikayo [uThixo] aze asebenze ubulungisa wamkelekile kuye.”—IZe. 10:35.
Bangaphi abantu abahlala kwintsimi okuyo abafana nalo mhlolokazi waseTsarefathi? Nakuba besenokuba bangqongwe ngabanquli bobuxoki, kusenokwenzeka ukuba banqwenela into ebhetele. Basenokuba abanalwazi kangako ngoYehova, ngoko kufuneka bancedwe bamkele unqulo olunyulu. Ngaba uyabakhangela ukuze ubancede abantu abanjalo?
“KUQALA NDENZELE IQEBENGWANA”
Qaphela oko uEliya wacela lo mhlolokazi ukuba akwenze. Wayegqiba kuxelela uEliya ukuba wayeza kuqwela umgutyana wakhe wokugqibela enzele yena nonyana wakhe isidlo, badle baze bafe. Kodwa wathini uEliya kuye? “Musa ukoyika. Ngena, wenze ngokwelizwi lakho. Kodwa kuqala ndenzele iqebengwana elibusazinge elincinane ngaloo nto ikhoyo, undizisele apha, uze wenzele wena nonyana wakho kamva. Kuba naku okuthethwe nguYehova uThixo kaSirayeli, ‘Ingqayi enkulu yomgubo ayiyi kuphela, nengqayi encinane yeoli ayiyi kuphela kude kube yimini uYehova aya kunisa ngayo izantyalantyala zemvula phezu komhlaba.’”—1 Kum. 17:11-14.
Abanye babenokuthi: ‘Sincamele wena ukutya kwethu kokugqibela? Yithi uyadlala.’ Kodwa akazange atsho lo mhlolokazi. Nakuba wayengenalwazi lungako ngoYehova, wamkholelwa uEliya waza wenza oko amyalela kona. Oko kwakuluvavanya nyhani ukholo—ibe wenza isigqibo sobulumko!
UThixo akazange amlahle loo mhlolokazi. Kanye njengokuba uEliya wayethembisile, uYehova wakwandisa oko kutya kuncinane wayenako baza bobathathu baqhubeka benento yokutya de kwaphela loo mbalela. Eneneni, “ingqayi enkulu yomgubo ayizange iphele, nengqayi encinane yeoli ayizange iphele, ngokwelizwi likaYehova awalithethayo ngoEliya.” (1 Kum. 17:16; 18:1) Ukuba loo mhlolokazi wayengalithobelanga ilizwi likaEliya, kumele ukuba ngekwaphela kwangoko oko kutya kwakhe. Noko ke, waba nokholo, wathembela kuYehova waza wondla uEliya kuqala.
Into esiyifundayo koku kukuba, uThixo uyabasikelela abo banokholo kuye. Xa ujamelana novavanyo uze ube nokholo, uYehova uya kukunceda. Uya kuba nguMxhasi, uMkhuseli noMhlobo ukuze akuncede ukwazi ukunyamezela izilingo.—Eks. 3:13-15.
Ngo-1898, iZion’s Watch Tower yachaza isifundo esifumaneka kwibali lalo mhlolokazi yathi: “Ukuba elo bhinqa lathobela ngenxa yokuba nokholo, limele ukuba lakufanelekela ukuncedwa yiNkosi isebenzisa loo mProfeti; ukuba lalingenalo ukholo, uYehova wayesenokufumana omnye umhlolokazi. Kunjalo ke nakuthi, kwiimeko ezahlukeneyo zobomi iNkosi iye ivumele iimeko eziza kuvavanya ukholo lwethu. Xa sinokholo sifumana intsikelelo; xa singenalo, asiyifumani.”
Xa sivavanywa, simele sikhangele ulwalathiso lukaThixo eZibhalweni nakwiincwadi ezisekelwe eBhayibhileni. Emva koko simele sithobele olo lwalathiso lukaYehova enoba kunzima kangakanani na ukulwamkela. Siya kusikelelwa ngokwenene xa sithobela la mazwi obulumko athi: “Kholosa ngoYehova ngayo yonke intliziyo yakho, ungayami ngokwakho ukuqonda. Uze umgqale yena ezindleleni zakho zonke, kwaye uya kuwenza uthi tye umendo wakho.”—IMize. 3:5, 6.
‘UZE KUBULALA UNYANA WAM?’
Ukholo lwalo mhlolokazi lwaluseza kuphinda luvavanywe. IBhayibhile ithi: “Emva kwezi zinto unyana walo mfazi, inkosikazi yendlu, wagula, kwaye isifo sakhe saba qatha kwada akwabakho kuphefumla kuye.” Efuna unobangela wokufelwa kwakhe, ebuhlungu lo mama wathi kuEliya: ‘Ndinantoni na yakwenza nawe, mntu kaThixo oyinyaniso? Uze kum ukuze undikhumbuze ngesiphoso sam nokuze ubulale unyana wam?’ (1 Kum. 17:17, 18) Atheth’ ukuthini la mazwi abuhlungu kangaka?
Ngaba kulo mfazi kwathi qatha isono awakha wasenza? Ngaba wayecinga ukuba wohlwaywa nguThixo ngokufa konyana wakhe abe uthumele uEliya ukwenza oko? IBhayibhile ayisixeleli kwanto, kodwa into ecacileyo yile: Lo mhlolokazi akazange atyhole uThixo ngokuthi akanabulungisa.
UEliya umele ukuba wothuswa gqitha kukufa konyana walo mhlolokazi nasisityholo sokuba bubukho bakhe obabangela loo ntlekele. Emva kokuthwala umzimba waloo nkwenkwe awuse kwigumbi eliphezulu, uEliya wabongoza uThixo esithi: “Owu Yehova Thixo wam, ngaba uza kumenzakalisa na nalo mhlolokazi ndihlala naye njengomphambukeli ngokubulala unyana wakhe?” Lo mprofeti wayengakwazi kuyinyamezela into yokuba kugculelwe igama likaThixo, nto leyo yayiza kwenzeka ukuba uThixo wayevumele intlungu enje yehlele lo mhlolokazi unobubele. Ngoko ke, uEliya wabiza kuYehova esithi: “Owu Yehova Thixo wam, nceda, wenze umphefumlo walo mntwana ubuyele kuye.”—1 Kum. 17:20, 21.
“UYABONA, UNYANA WAKHO UYAPHILA”
UYehova wayephulaphule. Lo mhlolokazi wayemlungiselele umprofeti wakhe ibe wayenokholo. Kuyabonakala ukuba, uThixo wamyeka lo mntwana wagula de wafa, esazi ukuba ukuvuswa kwakhe—uvuko lokuqala ekuthethwa ngalo eBhayibhileni—kwakuza kwenza izizukulwana ezilandelayo zibe nethemba. Xa uEliya wabongozayo, uYehova wambuyisela ebomini loo mntwana. Unokuyicingela indlela awavuya ngayo loo mhlolokazi xa uEliya wathi: “Uyabona, unyana wakho uyaphila”! Lo mhlolokazi wathi kuEliya: “Ngoku, eneneni, ndiyazi ukuba uyindoda yakwaThixo nokuba ilizwi likaYehova elisemlonyeni wakho liyinyaniso.”—1 Kum. 17:22-24.
Ingxelo ekweyokuqala yooKumkani isahluko 17 ayiphindi ithethe nto ngalo mhlolokazi. Noko ke, ngenxa yamazwi amnandi kaYesu, kamva xa ethetha ngalo mhlolokazi, umele ukuba waba ngumkhonzi kaYehova emva koko. (Luka 4:25, 26) Ibali lakhe lisifundisa ukuba uThixo uyabasikelela abo benza okuhle kubakhonzi bakhe. (Mat. 25:34-40) Libonisa ukuba uThixo uyabanyamekela abo bathembekileyo, kwanokuba bakwiimeko ezibuhlungu. (Mat. 6:25-34) Le ngxelo ingqina ukuba uYehova uyakunqwenela yaye unawo amandla okuvusa abafileyo. (IZe. 24:15) Ezi zizizathu ezihle zokukhumbula lo mhlolokazi waseTsarefathi.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
48 “Ngawo la ke amagama ezizwe. Ukususela ekupheleni ngasemntla, ecaleni kwendlela yaseHetelon+ ukuya ekungeneni eHamati,+ eHatsare-enan,+ umda waseDamasko ngasemntla, kwicala laseHamati; kwaye kumele kubekho umda wasempuma nowasentshona, isahlulo esinye sakwaDan.+
2 Emdeni kaDan, ukususela kumda wasempuma ukusa kumda wasentshona, esinye sakwa-Ashere.+
3 Nasemdeni wakwa-Ashere, ukususela kumda wasempuma ukusa kumda wasentshona, esinye sakwaNafetali.+
4 Nasemdeni wakwaNafetali, ukususela kumda wasempuma ukusa kumda wasentshona, esinye sakwaManase.+
5 Nasemdeni wakwaManase, ukususela kumda wasempuma ukusa kumda wasentshona, esinye sakwaEfrayim.+
6 Nasemdeni wakwaEfrayim, ukususela kumda wasempuma ukusa kumda wasentshona, esinye sakwaRubhen.+
7 Nasemdeni wakwaRubhen, ukususela kumda wasempuma ukusa kumda wasentshona, esinye sakwaYuda.+
8 Nasemdeni wakwaYuda, ukususela kumda wasempuma ukusa kumda wasentshona, umnikelo enifanele niwunikele ufanele ube ziikubhite ezingamashumi amabini anesihlanu amawaka ububanzi,+ nobude bube ngokwesinye sezahlulo ukususela kumda wasempuma ukusa kumda wasentshona. Yaye ingcwele imele ibe phakathi kuso.+
9 “Ngokubhekisele kumnikelo enifanele niwunikele kuYehova, ubude buya kuba ziikubhite ezingamashumi amabini anesihlanu amawaka neshumi lamawaka ububanzi.
10 Zona ke ezi zifanele zibe ngumnikelo ongcwele wababingeleli,+ iikubhite ezingamashumi amabini anesihlanu amawaka ngasemntla, nobubanzi beshumi lamawaka ngasentshona, nobubanzi beshumi lamawaka ngasempuma, nobude bamashumi amabini anesihlanu amawaka ngasemzantsi. Yaye ingcwele kaYehova imele ibe phakathi kuso.+
11 Siya kuba sesababingeleli, abo bangcwalisiweyo koonyana bakaTsadoki,+ abayinyamekelayo imbopheleleko yam, abangazange baphambuke ekuphambukeni koonyana bakaSirayeli, kanye njengoko abaLevi baphambukayo.+
12 Kwaye bamele babe nomnikelo kuwo umnikelo welizwe njengeyona nto ingcwele, emdeni wabaLevi.+
13 “NabaLevi bafanele babe+ neekubhite ezingamashumi amabini anesihlanu amawaka ubude, kanye ngakummandla wababingeleli, kunye neshumi lamawaka ububanzi; bonke ubude bungamashumi amabini anesihlanu amawaka nobubanzi bulishumi lamawaka.+
14 Yaye abafanele bathengise nayiphi na kuwo, kungekho nabani na ofanele ananise, kungekho nabani na ofanele abangele ukuba eyona ndawo intle elizweni idlule kubo; kuba uyinto engcwele kuYehova.+
15 “Ngokubhekisele kumawaka amahlanu eekubhite aseleyo kububanzi ecaleni kwezingamawaka amabini anesihlanu, yinto ehlanjelweyo yesixeko,+ yendawo yokuhlala neyedlelo. Yaye isixeko simele sibe phakathi kuwo.+
16 Kwaye le yimilinganiselo yesixeko: umda wasemntla ziikubhite ezingamawaka amane anamakhulu mahlanu, nomda wasemzantsi ngamawaka amane anamakhulu mahlanu, nomda wasempuma ngamawaka amane anamakhulu mahlanu, nomda wasentshona ngamawaka amane anamakhulu mahlanu.
17 Ibe isixeko simele sibe nedlelo,+ ngasemntla amakhulu amabini anamashumi mahlanu eekubhite, nangasemzantsi amakhulu amabini anamashumi mahlanu, nangasempuma amakhulu amabini anamashumi mahlanu, nangasentshona amakhulu amabini anamashumi mahlanu.
18 “Noko kuseleyo kubude kuya kuba kanye njengomnikelo ongcwele,+ ishumi lamawaka leekubhite ngasempuma, neshumi lamawaka ngasentshona; yaye kumele kube kanye njengomnikelo ongcwele, nemveliso yako imele ibe sisonka sabo bakhonza esixekweni.+
19 Kwaye kuya kulinywa ngabo bonke abezizwe zakwaSirayeli abakhonza esixekweni.+
20 “Umnikelo uphela ungamashumi amabini anesihlanu amawaka eekubhite ngamashumi amabini anesihlanu amawaka. Nifanele ninikele inxalenye enamacala amane alinganayo ibe ngumnikelo ongcwele kunye nelifa lesixeko.
21 “Noko kuseleyo kuya kuba kokwesikhulu,+ kweli cala nakweliya cala lomnikelo ongcwele nelifa lesixeko,+ ecaleni kwamashumi amabini anesihlanu eekubhite zomnikelo ukuya kumda wasempuma; nasentshona ecaleni kwamashumi amabini anesihlanu eekubhite ukuya kumda wasentshona.+ Kanye ngokwezahlulo, kuya kuba kokwesikhulu. Yaye umnikelo ongcwele nengcwele yeNdlu imele ibe phakathi kwawo.
22 “Ke ngokubhekisele kwilifa labaLevi nelifa lesixeko, lifanele libe phakathi koko kwesikhulu. Phakathi komda wakwaYuda+ nomda wakwaBhenjamin kufanele kube kokwesikhulu.
23 “Ke ngokubhekisele kwezinye izizwe, ukususela kumda wasempuma ukusa kumda wasentshona, uBhenjamin+ isahlulo esinye.
24 Nasemdeni wakwaBhenjamin, ukususela kumda wasempuma ukusa kumda wasentshona, uSimeyon+ esinye.
25 Nasemdeni wakwaSimeyon, ukususela kumda wasempuma ukusa kumda wasentshona, uIsakare+ esinye.
26 Nasemdeni wakwaIsakare, ukususela kumda wasempuma ukusa kumda wasentshona, uZebhulon+ esinye.
27 Nasemdeni wakwaZebhulon, ukususela kumda wasempuma ukusa kumda wasentshona, uGadi+ esinye.
28 Nasemdeni wakwaGadi, ukusa kumda wasemzantsi, kuya kuba ngasemzantsi; yaye umda umele usuke kwaTamare+ ukusa emanzini aseMeribhati-kadeshe,+ ukusa entlanjeni,+ ukuya kufikelela kuLwandle Olukhulu.+
29 “Lilo eli ilizwe enifanele niliwisele izizwe zakwaSirayeli+ ngeqashiso ukuba libe lilifa, yaye ezi ziya kuba zizabelo zazo,”+ itsho iNkosi enguMongami uYehova.
30 “Zizo ezi iindawo zokuphuma zesixeko: Kumda wasemntla, umlinganiselo iya kuba ziikubhite ezingamawaka amane anamakhulu mahlanu.+
31 “Yaye amasango esixeko aya kuba ngokwamagama ezizwe zakwaSirayeli, amasango amathathu ngasemntla, isango lakwaRubhen, elinye; isango lakwaYuda, elinye; isango lakwaLevi, elinye.
32 “Nakumda wasempuma kuya kubakho amawaka amane anamakhulu mahlanu eekubhite, namasango amathathu, isango lakwaYosefu, elinye; isango lakwaBhenjamin, elinye; isango lakwaDan, elinye.
33 “Umda wasemzantsi uya kuba ngamawaka amane anamakhulu mahlanu eekubhite ngokomlinganiselo, unamasango amathathu, isango lakwaSimeyon, elinye; isango lakwaIsakare, elinye; isango lakwaZebhulon, elinye.
34 “Umda wasentshona uya kuba ngamawaka amane anamakhulu mahlanu eekubhite, kukho namasango amathathu, isango lakwaGadi, elinye; isango lakwa-Ashere, elinye; isango lakwaNafetali, elinye.
35 “Ukujikeleza ke iya kuba ziikubhite ezilishumi elinesibhozo lamawaka; igama lesixeko ukususela ngaloo mini liya kuba nguYehova Ngokwakhe Ulapho.”+
Yithumele
Yithumele
Hezekile 48
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=48&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D48%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Ngoko wathi uYehova kuMoses: “Uyabona, ndikwenze uThixo kuFaro,+ yaye uAron umntakwenu woba ngumprofeti wakho.+
2 Wena—wena ke, uze uthethe konke endiya kukuyalela kona;+ ke yena uAron umntakwenu wothetha kuFaro,+ ukuba abandulule oonyana bakaSirayeli ezweni lakhe.+
3 Ke mna, ndoyenza lukhuni intliziyo kaFaro,+ yaye ngokuqinisekileyo ndoyandisa imiqondiso yam nemimangaliso yam ezweni laseYiputa.+
4 Akayi kuniphulaphula uFaro;+ yaye ndothi ke ngoko ndisibeke isandla sam phezu kweYiputa ndize ndiyikhuphe imikhosi yam,+ abantu bam,+ oonyana bakaSirayeli,+ ezweni laseYiputa ngezigwebo ezikhulu.+
5 Aya kuthi ke azi ngokuqinisekileyo amaYiputa ukuba ndinguYehova ekusoluleni kwam isandla sam nxamnye neYiputa,+ ndibakhuphe ngokuqinisekileyo oonyana bakaSirayeli phakathi kwawo.”+
6 Benza ke uMoses noAron njengoko wayebayalele uYehova.+ Benza kanye njengoko.+
7 Waye uMoses enamashumi asibhozo eminyaka ubudala, yena uAron wayenamashumi asibhozo anesithathu eminyaka ubudala ukuthetha kwabo kuFaro.+
8 Wathi ke uYehova kuMoses noAron:
9 “Xa athe uFaro wathetha kuni, esithi, ‘Ndiboniseni ummangaliso,’+ uze uthi kuAron, ‘Thabatha intonga yakho,+ uyiphose phantsi phambi koFaro.’ Yoba yinyoka enkulu.”+
10 Bangena ke uMoses noAron kuFaro baza benza kanye njengoko wayebayalele uYehova. Ngako oko wayiphosa phantsi uAron intonga yakhe phambi koFaro nabakhonzi bakhe yaza yaba yinyoka enkulu.
11 Noko ke, naye uFaro wabiza izilumko nabakhafuli;+ benjenjalo nababingeleli abaqhelisela umlingo baseYiputa, ngobugcisa babo bomlingo.+
12 Ngamnye kubo wayiphosa phantsi intonga yakhe, zaza zaba ziinyoka ezinkulu; yasuka intonga ka-Aron yaziginya iintonga zabo.
13 Sekunjalo, yaba lukhuni intliziyo kaFaro,+ akabaphulaphula, kanye njengoko wayethethile uYehova.
14 Wathi uYehova kuMoses: “Intliziyo kaFaro ilukhuni.+ Walile ukubandulula abantu.+
15 Yiya kuFaro kusasa. Khangela! Wobe ephuma esiya emanzini!+ Uze uzilungiselele ukuhlangana naye elunxwemeni loMlambo umNayile,+ yaye intonga eyajikayo yaba yinyoka uze uyiphathe esandleni.+
16 Uze uthi kuye, ‘UYehova uTHIXO wamaHebhere undithume kuwe,+ esithi: “Bandulule abantu bam, baye kundikhonza entlango,”+ kodwa, akuthobelanga unangoku.
17 Utsho ke uYehova ukuthi:+ “Ngako oku uya kwazi ukuba ndinguYehova.+ Yabona, ndiya kubetha ngentonga esesandleni sam emanzini oMlambo umNayile,+ yaye ngokuqinisekileyo aya kujika abe ligazi.+
18 Yaye iintlanzi ezikuMlambo umNayile ziya kufa,+ unuke uMlambo umNayile,+ amaYiputa abe nesicaphucaphu akuwasela amanzi oMlambo umNayile.”’”+
19 Wathi uYehova kuMoses: “Yithi kuAron, ‘Thabatha intonga yakho uze wolule isandla sakho+ phezu kwamanzi aseYiputa, phezu kwemilambo yabo, phezu kwemijelo yabo yomNayile naphezu kwamachibi abo aneengcongolo+ naphezu kwawo onke amaqula abo amanzi, ukuze abe ligazi.’ Ngokuqinisekileyo kuya kuba ligazi nje ezweni lonke laseYiputa, nasemiphandeni yomthi kwanasemiphandeni yamatye.”
20 Ngoko nangoko uMoses noAron benjenjalo,+ kanye njengoko wayeyalele uYehova,+ wayiphakamisa intonga waza wawabetha amanzi oMlambo umNayile phambi kwamehlo kaFaro nabakhonzi bakhe,+ aza ajika aba ligazi onke amanzi oMlambo umNayile.+
21 Zafa iintlanzi ezazikuMlambo umNayile,+ wanuka kakubi uMlambo umNayile; akaba nako amaYiputa ukuwasela amanzi oMlambo umNayile;+ kwaligazi nje ezweni lonke laseYiputa.
22 Noko ke, benjenjalo nababingeleli abaqhelisela umlingo baseYiputa ngobugqi babo;+ kangangokuba yaqhubeka ilukhuni intliziyo kaFaro,+ akabaphulaphula, kanye njengoko wayethethile uYehova.+
23 Wajika ke uFaro waya endlwini yakhe, waza akakunanza nako oku entliziyweni yakhe.+
24 Onke amaYiputa ajikeleza uMlambo umNayile esimba ukuze afumane amanzi okusela, kuba ayengaseleki konke konke amanzi oMlambo umNayile.+
25 Kwazaliseka iintsuku zasixhenxe emva kokuwubetha kukaYehova uMlambo umNayile.
Yithumele
Yithumele
Eksodus 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Imibuzo Evela Kubafundi
Khuphela
Kumbono kaHezekile, indoda enophondo lweinki lukanobhala kunye namadoda amathandathu anezixhobo zokukroboza afuzisela ntoni?
Afuzisela imikhosi yasezulwini eyayiyinxalenye yokutshatyalaliswa kweYerusalem, neza kuba yinxalenye yokutshatyalaliswa kwehlabathi elingendawo likaSathana ngeArmagedon. Olu lutshintsho kwindlela ebesiwuqonda ngayo lo mbandela. Kutheni luyimfuneko?
Ngaphambi ko-607 B.C.E., uYehova wanika uHezekile umbono woko kwakuza kwenzeka eYerusalem ngaphambi kokuba itshatyalaliswe. Kulo mbono uHezekile wabona izinto ezingendawo ezininzi ezazisenzeka apho. Wabona amadoda amathandathu, nganye kuwo “inesixhobo sokukroboza esandleni sayo.” “Phakathi kwawo kwakukho enye indoda eyambethe ilinen, inophondo lweinki lukanobhala.” (Hezekile 8:6-12; 9:2, 3) Le ndoda yaxelelwa ukuba ingene esixekweni ‘ize ibeke uphawu emabunzini abantu abancwinayo nabagcumayo ngenxa yezinto ezicekisekayo ezenziwa phakathi kwaso.’ Ngoko, la madoda mathandathu anezixhobo ayalelwa ukuba abulale bonke ababengenalo uphawu. (Hezekile 9:4-7) Yintoni esinokuyifunda kulo mbono yaye ngubani le ndoda inophondo lweinki lukanobhala?
UHezekile waba nalo mbono ngo-612 B.C.E. Esi siprofeto sazaliseka okokuqala kwiminyaka emihlanu kamva, xa uYehova wavumela umkhosi wamaBhabhiloni utshabalalise iYerusalem. Ngale ndlela, uYehova wasebenzisa amaBhabhiloni ukohlwaya abantu bakhe abangathobeliyo. (Yeremiya 25:9, 15-18) Kodwa kuthekani ngamaYuda angamalungisa awayengavumelani nezinto ezimbi ezazisenzeka esixekweni? UYehova waqinisekisa ukuba ayasinda.
Kulo mbono, uHezekile akazange aphawule ngokoqobo nabani na okanye abe nenxaxheba ekutshabalaliseni isixeko. Kunoko, yaba ziingelosi ezazikhokela ekutshatyalalisweni kweYerusalem. Ngoko esi siprofeto sisinika inyhweba yokubona oko kwenzeka ezulwini. UYehova wayalela iingelosi zakhe ukuba zilungiselele intshabalalo yabangendawo zize ziqinisekise ukuba amalungisa ayasinda. *
Esi siprofeto siza kuphinda sizaliseke nakwikamva. Besikade sisithi indoda enophondo lweinki lukanobhala imela abathanjiswa abasaphila emhlabeni. Besikwathi abantu bebephawulelwa ukusinda xa bephulaphula yaye besamkela iindaba ezilungileyo esizishumayelayo. Noko ke mvanje, iye yacaca into yokuba simele siyitshintshe indlela ebesisicacisa ngayo esi siprofeto. Sifundile kuMateyu 25:31-33 ukuba uYesu nguye ogweba abantu. Oku uya kukwenza kwikamva ebudeni bembandezelo enkulu. Ngelo xesha abo bagwetywa njengezimvu baya kusinda yaye abo bagwetywa njengeebhokhwe baya kutshatyalaliswa.
Ngoko sifunda ntoni kumbono kaHezekile? Ezi zinto zintlanu:
Ngaphambi kokutshatyalaliswa kweYerusalem, uHezekile, uYeremiya noIsaya, babalumkisa abantu ngoko kwakuza kwenzeka esixekweni. Babefana nabalindi. Namhlanje, uYehova usebenzisa iqela elincinane labathanjiswa ukuze afundise abantu bakhe aze abalumkise ngaphambi kokuba imbandezelo enkulu iqalise. Enyanisweni, bonke abantu bakaThixo, oku kukuthi impahla yendlu kaKristu, bafaka isandla kulo msebenzi wokulumkisa.—Mateyu 24:45-47.
UHezekile, akazange aphawule abo babeya kusinda. Nanamhlanje abantu bakaThixo abaphawuli mntu. Kunoko bayashumela belumkisa abantu ngoko kuya kwenzeka kwikamva. Lo msebenzi owenziwa ehlabathini lonke uphunyezwa ngoncedo lweengelosi.—ISityhilelo 14:6.
Abo baye basinda ngemihla kaHezekile, babengenaluphawu lokoqobo emabunzini abo. Namhlanje abo baya kusinda kwikamva nabo abayi kuba nophawu lokoqobo. Yintoni abamele bayenze abantu ukuze basinde kwimbandezelo enkulu? Xa besiva isilumkiso, bamele baxelise uKristu, bazahlulele kuThixo baze baxhase abazalwana bakaKristu ngokushumayela iindaba ezilungileyo. (Mateyu 25:35-40) Ebudeni bembandezelo enkulu, aba baya kunikwa uphawu, oku kuthetha ukuba baya kukhethelwa ukusinda.
Indoda enophondo lweinki ifuzisela uYesu. Ebudeni bembandezelo enkulu, uYesu uya kuphawula isihlwele esikhulu xa esigweba njengezimvu. Emva koko siya kuphila ngonaphakade emhlabeni.—Mateyu 25:34, 46. *
Namhlanje amadoda amathandathu anezixhobo zokukroboza, amela imikhosi yasezulwini ekhokelwa nguYesu. Ayakuzitshabalalisa iintlanga aze aphelise bonke ubungendawo.—Hezekile 10:2, 6, 7; ISityhilelo 19:11-21.
Izifundo esizifunda kulo mbono zisinceda siqiniseke ukuba uYehova akayi kutshabalalisa amalungisa kunye nabangendawo. (2 Petros 2:9; 3:9) Ezi zifundo zisikhumbuza nokuba umsebenzi wokushumayela owenziwa ngexesha lethu ubaluleke kakhulu. Wonke umntu umele azive ezi zilumkiso ngaphambi kokufika kwesiphelo!—Mateyu 24:14.
^ isiqe. 6 Abo basindayo abafana noBharuki (unobhala kaYeremiya), uEbhedi-meleki umTiyopiya namaRekabhi, babengenaphawu lokoqobo emabunzini abo. (Yeremiya 35:1-19; 39:15-18; 45:1-5) Ekuphela kwento eyayithethwa luphawu lokomfuziselo kukuba babeza kusindiswa.
^ isiqe. 12 Akuyi kuba yimfuneko ngabathanjiswa abathembekileyo ukuba bafumane olu phawu ukuze basinde. Kunoko baya kufumana itywina labo lokugqibela ngaphambi kokuba bafe okanye ngaphambi kokuqalisa kwembandezelo enkulu.—ISityhilelo 7:1, 3.


text:
SONDELA KUTHIXO
Ngaba Nyhani UYehova Usikhathalele?
Enye inkosikazi eyayingakholelwa ukuba uYehova uyikhathalele yathi: “Ukuziva kungekho yam yeyona nto indenza ndibe madolwanzima ukuba ndisondele kuThixo.” Ngaba nawe uvakalelwa ngolo hlobo? Ukuba kunjalo, mhlawumbi uyazibuza ukuba, ‘Ngaba uYehova ukhathalele mntu ngamnye omkhonzayo?’ Impendulo ngu-ewe! Amazwi kaYesu ayisiqinisekisa ukuba uYehova unomdla kuye ngamnye wethu.—Yohane 6:44.
UYesu omazi ngaphezu kwakhe nabani na uYehova, wathini? (Luka 10:22) UYesu wathi: “Akukho mntu unako ukuza kum ngaphandle kokuba uBawo, owandithumayo, amtsale.” Ngoko asinakukwazi ukuba ngabalandeli bakaKristu nabanquli bakaYehova—uYehova engakhange asitsale. (2 Tesalonika 2:13) Ukuba siyakuqonda oko kwakuthethwa nguYesu, sakutsho sazi ukuba uThixo unomdla kuthi.
Kuthetha ukuthini ukutsalwa nguYehova? Isenzi sesiGrike esiguqulelwe ngokuthi ‘ukutsala’ sikwasetyenziswa naxa kuthethwa ngokurhuqa umnatha oneentlanzi. (Yohane 21:6, 11) Ngaba uYehova usirhuqa ngenkani aze asinyanzele ukuba simkhonze? Hayi. UYehova akasinyanzeli kodwa uyasivumela sizikhethele. (Duteronomi 30:19, 20) Omnye umphengululi uthi: “Awunakuzinyanzela entliziyweni yomntu, kodwa kufuneka ibe nguye oyivulayo.” UYehova uhlola iintliziyo zeebhiliyoni zabantu ekhangela abantu abamthandayo. (1 Kronike 28:9) Xa efumana umntu omthandayo, umtsalela kuye. Njani?
UYehova uba nomonde aze amtsalele kuye umntu ‘onotyekelo olufanelekileyo.’ (IZenzo 13:48) UYehova ukwenza ngeendlela ezimbini oku—ngeendaba ezilungileyo eziseBhayibhileni eziye zishunyayelwe kumntu ngamnye, nangomoya wakhe oyingcwele. UYehova xa ebona umntu ontliziyo eyithandayo inyaniso eseBhayibhileni, uye amncede ngomoya wakhe oyingcwele ukuze loo mntu azigcine izinto azifundileyo aze aphile ngazo. (1 Korinte 2:11, 12) Ngaphandle koncedo lukaThixo, besingenakuze sikwazi ukuba ngabalandeli bakaYesu nabanquli bakaYehova.
“Awunakuzinyanzela entliziyweni yomntu kodwa kufuneke ibe nguye oyivulayo”
Ngoko ke, amazwi awathethwa nguYesu kuYohane 6:44 asifundisa ntoni ngoYehova uThixo? Xa ebona okuhle entliziyweni yomntu othile, uYehova uyamtsala aze amnyamekele ngokweentswelo zakhe. Inkosikazi ebesithethe ngayo ekuqaleni kwayithuthuzela ukwazi ukuba uYehova uhlolisisa intliziyo yomntu ngamnye. Ithi: “Ayikho into enokuthelekiswa nokuba ngumkhonzi kaYehova. Xa uYehova wakhetha mna ukuba ndibengumkhonzi wakhe, loo nto ibonisa indlela endixabiseke ngayo kuye.” Kuthekani ngawe? Ngaba ukwazi ukuba uYehova ubakhathalele abakhonzi bakhe, akukwenzi ukuba nawe umthande?
Izibhalo onokuzifunda ngoMeyi
Funda Okungakumbi
Akukho Nto ‘Inokusahlula Eluthandweni LukaThixo’
Bubuxoki into yokuba uThixo akasithandi ibe akasixabisanga.


text:
AMAZWE NABANTU
Ukutyelela EBelize
EBELIZE kukho izinto ezininzi ezahlukahlukeneyo kwindawo nje encinane—ukususela kumahlathi ashinyeneyo ukuya kutsho kumanzi acwengileyo angqonge iziqithi ezininzi kunxweme lwalapho. Zisisiqalo nje sezinto ezininzi ezimangalisayo zaseBelize.
Kukho iintlobo ezininzi zeentaka nezilwanyana kweli lizwe. Phakathi kwazo kukho isikhwenene salapho esincinci esinemibala eqaqambileyo nehagu yasendle enempumlo efana nomboko wendlovu omfutshane, nekwaziyo ukuhamba ngesantya esiphezulu nangaphantsi kwamanzi! Kukwakho nesilwanyana ijaguar esithanda ukuzihlalela sodwa. IBelize inendawo eyaba yeyokuqala ehlabathini yokunyamekela iijaguar.
IBelize yayikade ililizwe lohlanga lwamaMaya. Kwafika amajoni aseSpeyin ngeminyaka yee-1500 kodwa awazange awoyise ngokupheleleyo amaMaya. Kamva, amaNgesi aqalisa ukulawula lo mmandla waza ngo-1862 wamiselwa njengethanga leBritish Honduras. Ngo-1981 iBelize yafumana inkululeko.
Abantu baseBelize baziintlobo ezahlukahlukeneyo kanye njengendawo abahlala kuyo. Kukho amaCreole, amaNdiya aseMpuma, amaGarifuna, amaMaya namaMestizo. Abantu beli lizwe banobubele nembeko. Abantwana xa bethetha nabantu abadala badla ngokuthi, “Sisi” okanye “Bhuti” baze xa bephendula bathi, “Ewe, mama” okanye “Hayi, tata.”
EBelize, kukho amabandla amaNgqina kaYehova esiKriol saseBelize, isiLow German, isiMaya, isiNgesi , iNtetho Yezandla yaseMerika, iSpanish nesiTshayina esenziwe lula. KwiSikhumbuzo sokufa kukaKristu sango-2013, eBelize kwaya umlinganiselo womntu omnye kwabayi-40.
NGABA UBUSAZI? EBelize kukho ummandla ophantsi kwamanzi oziikhilomitha eziyi-290 ubude oneentyatyambo nezinye izinto eziphilayo. Lo mmandla uyinxalenye yalowo ukwindawo yesibini emhlabeni wonke ngobukhulu. Owona mkhulu yiGreat Barrier Reef eseOstreliya.


text:
IMBONISELO (YOKUFUNDISA) OKTOBHA 2013
Le magazini ichaza ubungqina obusuka kwindalo obubonisa indlela anamandla nanobulumko ngayo uMdali wethu. Funda nangendlela esinokwenza ngayo ngokuvisisana nomnye wemithandazo kaYesu yothando.
Bazinikela Ngokuvumayo KwiiPhilippines
Funda ngesizathu sokuba abanye beye bashiya imisebenzi yabo, bathengisa izinto zabo baza kuphila ubomi obulula kwiiPhilippines.
Indalo Ityhila UThixo Ophilayo
Funda ngendlela esinokubanceda ngayo abanye baqonde inyaniso ngokuphathelele uMdali size kwangaxeshanye someleze olwethu ukholo.
“Yibani ngamakhoboka kaYehova”
Sinokukuphepha njani ukuba ngamakhoboka kaSathana? Ziziphi iingenelo zokuba ngamakhoboka athembekileyo kaYehova?
Ukwayama NgoYehova Kusizisele Iintsikelelo
UMalcolm noGrace Allen bakhonze uYehova ngaphezu kweminyaka eyi-75. Funda ngendlela ababona ngayo ukuba uYehova uyabasikelela abo bayama ngaye.
Oko Sikufundayo Kumthandazo Ocingisisiweyo
Ziziphi izinto esinokuzifunda kumthandazo wabaLevi? Yintoni esinokuyenza ukuze imithandazo yethu ibe nentsingiselo ngakumbi?
Yenza Ngokuvisisana Nomthandazo KaYesu Wothando
Xa wayethandaza, uYesu wayebeka ukuthanda kukaThixo kuqala kunezinto ezazifunwa nguye. Sinokwenza njani ngokuvisisana nomthandazo wakhe?
Ngaba Ungenza Okungakumbi Ukuze Ulumkise Abantu?
Funda ngendlela abanye abaye bawaxhakamfula ngayo amathuba avelayo okushumayela ebantwini.


text:
JUNI 11, 2014
ETURKEY
INkundla YaseYurophu Yamalungelo Abantu Ithethelela AmaNgqina Amane AseTurkey
NgoJuni 3, 2014, iNkundla YaseYurophu Yamalungelo Abantu iye yagweba iTurkey kuba ingakhange iyithobele imithetho yeBhunga laseYurophu * xa yavalela amaNgqina kaYehova amane kuba engavumi ukuya emkhosini ngenxa yeenkolelo zawo. Amagama ala maNgqina nguÇağlar Buldu, uBariş Görmez, uErsin Ölgün noNevzat Umdu. Le nkundla yathi: “Indlela abaphathwa ngayo aba bahlekazi ayihambisani nedemokrasi nangokwemithetho ephantsi kwe-Article 9 yeBhunga laseYurophu.”
NgoMatshi 17, 2008, la maNgqina mane ammangalela urhulumente waseTurkey kuba eye wawarhuqel’ ezinkundleni waza wawavalela izihlandlo eziliqela ngenxa yokungavumi ukuya emkhosini. Aphinda athi alihlonelwa ilungelo lawo lonqulo. Xa ewonke, abizelwa emkhosini izihlandlo ezingaphezu kweziyi-30 kanti iminyaka ayithothozayo ingaphezu kwemithandathu xa idityanisiwe.
Isigwebo sale nkundla siqhubeka sisithi: “Ukungayi emkhosini kwala maNgqina kubonisa ukuba asebenzisa ilungelo lokuba nenkululeko yonqulo. Le nkundla ayinamathandabuzo kwelokuba, ukuvalelwa kwamaNgqina nokusoloko exoxiswa ezinkundleni, kuyangqubana nemithetho ephantsi kuka-Article 9 yeBhunga laseYurophu.”
Esi sisigwebo sesithathu esenziwa nxamnye neTurkey kulo mba. Ngo-2011 iTurkey yafunyaniswa inetyala yaza yagwetywa kwityala likaYunus Erçep, kanti kwaphinda kwenzeka into efanayo ngo-2012 kwityala likaFeti Demirtaş. Ngo-2012 iKomiti Yamalungelo Abantu YeZizwe Ezimanyeneyo yayenzela iintloni iTurkey xa yawisa isigwebo esithethelela uCenk Atasoy noArda Sarkut ababengavumi ukuya emkhosini ngenxa yeenkolelo zabo.
Kwabakho isiqabu eYurophu ngoJulayi 7, 2011, xa iBhunga leNkundla lawisa isigwebo kwityala likaBayatyan nxamnye neArmenia. Esi yayisisihlandlo sokuqala apho kwafunyaniswa ukuba imithetho yeBhunga laseYurophu iyabakhusela abantu abangafuniyo ukuya emkhosini ngenxa yeenkolelo zabo. Onke amazwe azimanye neli bhunga amele awuthobele lo mthetho. Ityala likaBayatyan, izigwebo ezithathu zeNkundla YaseYurophu Yamalungelo Abantu nxamnye neTurkey nezinye ezifana nezi zanyanzela iTurkey namanye amazwe ukuba aphinde ahlolisise indlela abaphathwa ngayo abantu abangavumiyo ukuya emkhosini. Ezi zibakala ziphinde zinyanzele iTurkey namanye amazwe ukuba atshintshe imithetho yawo ukuze ihambelane neyeBhunga laseYurophu.
Elinye igqwetha lala maNgqina, uJames E. Andrik, lithi: “Okwangoku awekho amaNgqina avalelweyo kweli laseTurkey, kodwa ke urhulumente usaqhubeka ebaxoxisa ezinkundleni abafana abangavumiyo ukuya emkhosini ngenxa yeenkolelo zabo. Sinethemba lokuba, esi sigwebo sisandul’ ukuwiswa sala maNgqina mane aseTurkey, siza kubangela urhulumente weli alihlonele ilungelo lesazela.”
^ isiqe. 2 Umthetho ophantsi kwe-Article 3 unqanda impatho-mbi nokuthotywa isidima; owe-Article 6 ukhusela ilungelo lokuxoxa ityala ngaphandle komkhethe uze owe-Article 9 uthethe ngenkululeko yokucinga, eyesazela neyonqulo.


text:
Oktobha 24-
30
IMIZEKELISO 17-21
Ingoma 76 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Hlala Ngoxolo Nabanye”: (imiz. 10)
IMi 19:11—Zola xa ucatshukiswa (w14 12/1 12-13)
IMi 18:13, 17; 21:13—Qiniseka ukuba uzazi zonke iinkcukacha (w11 8/15 30 ¶11-14)
IMi 17:9—Mxolele ngentliziyo yakho yonke umntu okonileyo (w11 8/15 31 ¶17)
-
Ukwemba Ubuncwane ObuseBhayibhileni: (imiz. 8)
IMi 17:5—Siyintoni isizathu sokuba siyikhethe ngobulumko indlela esizonwabisa ngayo? (w10 11/15 6 ¶17; w10 11/15 31 ¶15)
IMi 20:25—Lo mgaqo usebenza njani kubantu abathandanayo nabatshatileyo? (w09 5/15 15-16 ¶12-13)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) IMi 18:14–19:10
YIKHUTHALELE INTSIMI
Utyelelo Lokuqala: (imiz. 2 nangaphantsi) Mnike isimemo seentlanganiso. (inv)
Xa Ubuyela: (imiz. 4 nangaphantsi) inv—Gqibezela ngokumdlalela ividiyo ethi Yintoni Eyenzekayo EHolweni YoBukumkani?
Isifundo SeBhayibhile: (imiz. 6 nangaphantsi) lv 57 ¶14-15—Nceda umfundi abone isizathu sokuba aphucule indlela anxiba nazilungisa ngayo xa esiya ezintlanganisweni.
INDLELA YOKUPHILA YAMAKRISTU
Ingoma 77
Ukudala Uxolo Kuzisa Iintsikelelo: (imiz. 15) Ingxubusho. Dlala ividiyo ethi Ukudala Uxolo Kuzisa Iintsikelelo. Emva koko buza le mibuzo: Ziintoni esimele singazenzi xa kukho izinto eziphazamisa uxolo? Ziziphi iintsikelelo esizifumanayo xa sisenza oko kukwiMizekeliso 17:9 nakuMateyu 5:23, 24?
ISifundo SeBhayibhile Sebandla: (imiz. 30) kr isahl. 2 ¶35-40 nebhokisi ethi, “Buyinto Yokwenene Kangakanani UBukumkani Kuwe?” nesicangca esithi, “UBukumkani BukaThixo—Urhulumente Wokwenene” nesithi “Ukulungiselelwa Ukuzalwa KoBukumkani”
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 144 Nomthandazo


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
21 Ke kaloku kwabakho indlala+ ngemihla kaDavide kangangeminyaka emithathu, unyaka ngonyaka; waza uDavide wabuza ebusweni bukaYehova. Wandula ke uYehova wathi: “Kukho ityala legazi phezu koSawule naphezu kwendlu yakhe, ngenxa yokuba wawabulala amaGibheyon.”+
2 Ngoko ukumkani wawabiza amaGibheyon+ waza wathetha kuwo. (AmaGibheyon ayengengabo oonyana bakaSirayeli, kodwa ngabasalayo kuma-Amori;+ yaye oonyana bakaSirayeli babefungile kuwo,+ kodwa uSawule wafuna ukuwaxabela+ ngenxa yokuziva enekhwele+ ngoonyana bakaSirayeli noYuda.)
3 UDavide wathi kumaGibheyon: “Ndiya kwenza ntoni na kuni, yaye ndiya kucamagusha ngantoni na,+ ukuze ngokuqinisekileyo nilisikelele ilifa+ likaYehova?”
4 Ngoko amaGibheyon athi kuye: “Imbambano yethu noSawule nendlu yakhe, asiyosilivere okanye igolide,+ ingekokwethu nokubulala umntu kwaSirayeli.” Yena wathi: “Nakuphi na oko nikutshoyo ndiya kunenzela kona.”
5 Bathi ke kukumkani: “Indoda eyasitshabalalisayo+ neyaceba+ ukusibhubhisa ukuba singaphili kuwo nawuphi na ummandla kwaSirayeli,
6 makunikelwe kuthi amadoda asixhenxe koonyana bayo;+ yaye simele siwabhencise+ kuYehova eGibheya+ yakwaSawule, onyuliweyo kaYehova.”+ Ngako oko ukumkani wathi: “Ndiya kuwanikela ngokwam.”
7 Noko ke, ukumkani waba nemfesane kuMefibhoshete+ unyana kaYonatan unyana kaSawule ngenxa yesifungo+ sikaYehova esasiphakathi kwabo, phakathi koDavide noYonatan unyana kaSawule.
8 Ngenxa yoko ukumkani wathabatha oonyana ababini bakaRitspa+ intombi ka-Aya awabazalela uSawule, uArmoni noMefibhoshete, noonyana abahlanu bakaMikali+ intombi kaSawule awabazalela uAdriyeli+ unyana kaBharzilayi umMehola.
9 Wandula ke wabanikela esandleni samaGibheyon kwaye wona ababhencisa entabeni phambi koYehova,+ ngokokuze bosixhenxe bawe ndawonye; yaye bona babulawa ngeemini zokuqala zesivuno, ekuqaleni kwesivuno serhasi.+
10 Noko ke, uRitspa intombi ka-Aya+ wathabatha irhonya+ waza wazanekela lona eliweni ukususela ekuqaleni kokuvuna kwada kwagaleleka amanzi phezu kwabo evela emazulwini;+ yaye wayengazivumeli iintaka+ zezulu ukuba zihlale phezu kwabo emini namarhamncwa asendle+ ngobusuku.
11 Ekugqibeleni kwaxelwa+ kuDavide oko wakwenzayo uRitspa intombi ka-Aya, ishweshwe likaSawule.
12 Ngoko uDavide wahamba waya kuwathabatha amathambo kaSawule+ namathambo kaYonatan unyana wakhe kubanini-mhlaba baseYabheshe-giliyadi,+ ababewabile kwindawo yembutho yaseBhete-shan,+ apho amaFilisti ayebaxhome+ khona mini amaFilisti amxabelayo uSawule eGilbhowa.+
13 Wawanyusa ewasusa apho amathambo kaSawule namathambo kaYonatan unyana wakhe; ngokubhekele phaya, bawahlanganisa amathambo amadoda awayebhencisiwe.+
14 Bandula ke bawangcwaba amathambo kaSawule nakaYonatan unyana wakhe kwilizwe lakwaBhenjamin eTsela+ kwindawo yokungcwaba kaKishe+ uyise, ukuze benze yonk’ into awayeyiyalele ukumkani. Ngoko uThixo wasabela akubongozwa ngenxa yelizwe emva koku.+
15 AmaFilisti+ alwa imfazwe noSirayeli kwakhona. Ngako oko uDavide nabakhonzi bakhe behla baza balwa namaFilisti; yaye wadinwa uDavide.
16 Kwaye uIshbhi-bhenobhi, owayephakathi kwabo bazalwa ngamaRefa,+ obunzima bomkhonto+ wakhe babuziishekele ezingamakhulu amathathu zobhedu nowayebhinqe ikrele elitsha, wacinga ngokuxabela uDavide.
17 Kwaoko uAbhishayi+ unyana kaTseruya weza kumnceda,+ wamxabela umFilisti waza wambulala. Ngelo xesha amadoda akwaDavide afunga kuye, esithi: “Ungahambi nathi ukuya edabini kwakhona,+ ukuze ungasicimi+ isibane+ sakwaSirayeli!”
18 Kwathi emva koku kwaphinda kwabakho imfazwe namaFilisti eGobhi. Apho ke uSibhekayi+ umHusha+ waxabela uSafu, owayephakathi kwabo bazalwa ngamaRefa.+
19 Kwaphinda ke kwabakho imfazwe namaFilisti eGobhi, yaye uElihanan+ unyana kaYahare-oregim waseBhetelehem waxabela uGoliyati umGati, omphini womkhonto wakhe wawunjengomqobo wabaluki.+
20 Kwabakho ke imfazwe kwakhona eGati,+ apho kwakukho indoda enkulu ngokungaqhelekanga, ineminwe emithandathu esandleni ngasinye neenzwane ezintandathu elunyaweni ngalunye, amashumi amabini anesine ngenani; nayo yayizalwa ngamaRefa.+
21 Yaye yaqhubeka imngcikiva+ uSirayeli. Ekugqibeleni uYonatan+ unyana kaShimeyi,+ umntakwabo Davide, wayixabela.
22 Aba bobane babezalwa ngamaRefa eGati;+ yaye bawa ngesandla sikaDavide nangesandla sabakhonzi bakhe.+
Yithumele
Yithumele
2 Samuweli 21
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=21&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D21%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MAKHE SICAPHULE KUVIMBA
URobert Boyle
Abathandi bezembali basenokukhumbula uRobert Boyle njengesazinzulu ekwathiywa ngaso umthetho kaBoyle—umthetho wendalo osenza siqonde unxibelelwano olukhoyo phakathi kwamandla egesi kunye nobungakanani bayo. Uphando lwakhe ngezenzululwazi lwahlahl’ indlela yolunye oluninzi olwalandelayo. Noko ke, uRobert Boyle wayengesosazinzulu nje kuphela. Kuthiwa wayeyindoda eyayikholelwa kakhulu kuThixo nakwiLizwi lakhe eliphefumlelweyo iBhayibhile.
UBOYLE wazalwa ngowe-1627, ephuma kwintsapho yezinhanha eyayihlala eLismore Castle, eIreland. Ngelo xesha, kwakusele kumbovu ukuba kufike ixesha ababhali-mbali abalibiza ngokuba lixesha lengqiqo—ixesha laxa amadoda akrelekrele azama ukuzikhulula kumakhamandela awayekhobokise abantu kangangeenkulungwane. Nalo kaBoyle wakuxhasa oko. Kwincwadi yobomi bakhe awayibhala xa wayeselityendyana, wazithiya igama elithi Philaretus, elithetha “Umthandi woKulunga.”
UBoyle wayengathandi nje inyaniso, kodwa wayekuthanda nokuxelela abanye ngoko akufundileyo. Waba ngumbhali ophum’ izandla, yaye iincwadi zakhe zaba nefuthe kakhulu koogxa bakhe, kuquka nesazi-nzulu esidumileyo uMhlekazi uIsaac Newton. Ngowe-1660, uBoyle waba ngomnye wabaseki beRoyal Society, iziko lezeNzululwazi elisekho unanamhla oku eLondon, eNgilani.
INDODA EYAYITHANDA EZENZULULWAZI
Kuthiwa uBoyle nguyise wezifundo zemichiza. Indlela awayezenza ngayo izinto yayahluke gqitha kweyezazi-nzulu zomhla wakhe. Kaloku zona zazingazipapashi iziphumo zophando lwazo, okanye xa zithe zazipapasha zazizibhala ngolwimi oluntsonkothileyo ukuze ziqondwe kuphela ngabantu abambalwa. Ngokwahlukileyo kuzo, uBoyle yena wayezipapasha iziphumo zophando lwakhe. Ngaphezu koko, kunokuba amkele nantoni na awayefike sele ikho, uBoyle wayekholwa kukuzivavanya ngokwakhe iziphumo zophando ukuze abone ukuba ziyinyaniso kusini na.
Uhlolisiso lukaBoyle lwaluxhasa uluvo lokuba nantoni na eyakhiweyo iyilwa ngamasuntswana ezakhi amaninzi.
Indlela awayelwenza ngayo uphando ichazwe kakuhle kwincwadi yakhe edumileyo, ethi The Sceptical Chymist. Kule ncwadi, uthi izazi-nzulu zifanele ziyeke ukuba nekratshi nokufundisa iimbono zazo, kwaye zimele zizivume iimpazamo zazo. UBoyle wakwathi abo babebambelele kakhulu kwiimbono zabo babefanele bahlule phakathi kwezinto ababezazi ukuba ziyinyaniso nezo babecinga ukuba ziyinyaniso.
UBoyle wakwathi abo babebambelele kakhulu kwiimbono zabo babefanele bahlule phakathi kwezinto ababezazi ukuba ziyinyaniso nezo babecinga ukuba ziyinyaniso.
INDODA EYAYINOKHOLO
UBoyle wenza ngendlela efanayo nakwizinto zobuthixo. Oko wakufumanisayo ngendalo nangendlela entsonkothileyo ezenziwe ngayo izinto eziphilayo kwamenza waqonda ukuba kukho uMenzi noMdali. Ngoko, wayikhaba ngaw’ omane imfundiso yokuba akukho Thixo, eyayinwenwa okomlilo wedobo phakathi koongqondo-ngqondo bemihla yakhe. UBoyle wafikelela kwisigqibo sokuba akakho umntu onengqondo nonyanisekileyo onokungakholelwa kubukho bukaThixo.
Noko ke, uBoyle akazange acinge ukuba umntu wayenokuncedwa yingqondo yakhe kuphela ukuze azi uThixo. Wayesithi abantu banokumazi uMdali kuphela xa befumene isityhilelo esivela kuThixo. Wathi eso sityhilelo liLizwi likaThixo iBhayibhile.
Kwakumkhathaza uBoyle ukubona uninzi lwabantu lungazi nowathwethwa ngeBhayibhile yaye luneenkolelo ezingenasihlahla. Wayezibuza ukuba, kutheni abantu abaninzi besuka bakholelwe izinto abazifundiswe ngabazali babo okanye basuke balandele iinkolelo zomndilili waloo ndawo bahlala kuyo? UBoyle waba nomnqweno omkhulu wokunceda abantu bayazi kakuhle iBhayibhile.
Ngenxa yoko, uBoyle wanikela ngemali ukuze axhase ukupapashwa kweBhayibhile ngeelwimi ezininzi. Ezi lwimi ziquka iilwimi zomthonyama zakuMntla Merika, isiArabhu, isiIrish, isiMalay, kunye nesiTurkish. URobert Boyle wayengumntu onesiphiwo kodwa othobekileyo yaye enomnqweno omkhulu wokwazi inyaniso ngokuphathelele yonke into, aze ancede nabanye ukuba bayifumane.